qundao/data-zh-poetry huggingface dataset:
偈頌一百三十六首·其五三
作者：釋惟一
朝代：宋

今日如是，明日如是。
一日復一日，一年復一年。
百千萬億年，究竟只如是。
月落烏啼霜滿天，紛紛黄葉飄庭際。
善男子起，法性如是。
偈頌一百三十六首·其五二
作者：釋惟一
朝代：宋

古佛心，即如今。
桂香滿院，葉墜疏林。
水沉寒雁影，露冷夜蛩吟。
明眼衲僧會不得，江北江南徒訪尋。
偈頌一百三十六首·其五五
作者：釋惟一
朝代：宋

人間月半，天上月圓。
幸自一天明朗，何須萬斛金蓮。
諸人睡眼豁開見得分曉，不起于座即超于然燈之前。
其或未然，燈節元來是上元。
偈頌一百三十六首·其五六
作者：釋惟一
朝代：宋

風蕭蕭，雨蕭蕭。
山雲漠漠，庭葉飄飄。
普天匝地，祖意活鱍鱍。
滿眼滿耳，心印何昭昭。
便與麽去，衲僧門下，大故相遼。
行到水窮山盡處，可中別有路通霄。
偈頌一百三十六首·其五四
作者：釋惟一
朝代：宋

照而常寂，寂而常照。
灧澦雲開，玲瓏月皎。
巍巍玉殿與瓊樓，已見翬飛拄杖頭。
偈頌一百三十六首·其八〇
作者：釋惟一
朝代：宋

九秋强半，不寒不暖。
風細細雨霏霏，水冷冷雲淡淡。
一棹烟波，蘆花兩岸。
偈頌一百三十六首·其八七
作者：釋惟一
朝代：宋

談玄談妙，將油洗皂。
行棒行喝，剜肉成瘡。
諸方多是誇張作說，集雲只據見定商量。
年年九日是重陽。
偈頌一百三十六首·其八三
作者：釋惟一
朝代：宋

六月中夏，諸方放假。
大仰不然，繩頭緊把。
常住百無一有不能掛懷，只憂兄弟不會狗子無佛性話。
常啼菩薩賣心肝，風前狼籍誰人買。
偈頌一百三十六首·其八九
作者：釋惟一
朝代：宋

元正啟祚，萬物咸新。
覓一毫舊相，了不可得，千年桃核裡，元是舊時仁。
覓一毫新相，了不可得，新舊之相既不可得，不可得亦不可得。
道泰時清萬國寧，咸淳二年正月一。
偈頌一百三十六首·其八五
作者：釋惟一
朝代：宋

寶劍出匣，精金躍冶。
色澤星輝，光芒斗射。
投之重津而光愈發越，加之烈火而色無少假。
行爲人間報不平，定應索起遼天價。
偈頌一百三十六首·其八六
作者：釋惟一
朝代：宋

雁入高空，蛩吟古砌。
劇談不二門，單明第一義。
瞎却眼，塞却耳。
聽得分明見得親，不必龍華親授記。
偈頌一百三十六首·其八四
作者：釋惟一
朝代：宋

赤肉團上，有一無位真人。
眼裡耳裏，鼻裡口裡，頻頻出入，出入頻頻。
能言能喚，能屈能伸。
能好能惡，能喜能嗔。
諸人若也未曾證據，便請證據，集雲今日爲汝保任。
偈頌一百三十六首·其六
作者：釋惟一
朝代：宋

露冷風清，山空月明。
天際歸鴻書梵字，夜深砧杵送秋聲。
眼覷不見，耳聽不聞。
與君傾盡此時心，莫認山河作眼睛。
偈頌一百三十六首·其六〇
作者：釋惟一
朝代：宋

直下是，直下是。
這邊那邊，滿眼滿耳。
綿綿兮長存，湛湛兮不痕，擬議依前隔海門。
偈頌一百三十六首·其六一
作者：釋惟一
朝代：宋

雨滴空階，溪流新漲。
風起天末，葉墜疏林。
喚作物却非物，喚作心不是心。
缺齒老胡會不得，九年面壁空沉吟。
偈頌一百三十六首·其六三
作者：釋惟一
朝代：宋

名不得，狀不得。
取不得，舍不得。
不可得，只麽得。
趙州東壁掛葫蘆，觀音院裏有彌勒。
偈頌一百三十六首·其六二
作者：釋惟一
朝代：宋

摩訶衍法，離四句絕百非。
香飯普熏，遍十方窮三際。
我此一衆，總是諸方羅籠不住底。
偈頌一百三十六首·其四〇
作者：釋惟一
朝代：宋

細不可減，大無以加。
近在眼睫，遠過天涯。
是著即錯，擬之又差。
缺齒老胡會不得，空携隻履返流沙。
偈頌一百三十六首·其四七
作者：釋惟一
朝代：宋

我與黄面老漢，有千古不忘之恨，甚欲爛槌一頓。
今日因甚放過，老不以筋力爲能。
偈頌一百三十六首·其四八
作者：釋惟一
朝代：宋

踞此室，坐此座。
佛來祖來，一一按過。
偈頌一百三十六首·其四四
作者：釋惟一
朝代：宋

雨暗西山，雲飛南浦。
老盧仙腰纏騎鶴，朝度黄茅八凸。
獨秀峰草木泉石爲之鼓舞。
因甚如此，家貧願隣富。
偈頌四首·其四
作者：釋惟一
朝代：宋

臘月二十八九，家家戶戶盡有。
不是北禪露地牛，便是清源白家酒。
羅列杯盤，同歡共笑。
奇都管請贊
作者：釋惟一
朝代：宋

牧以卑，守以規，迅雷疾風，鐵石不移。
須彌其頹，隻手力持。
電光石火裏驅耕奪食，春風和氣中摧枯拉萎。
極等沒意智，闔國少人知，知之梓府牛峰奇。
文殊贊
作者：釋惟一
朝代：宋

或草爲衣，或獅爲輿。
千變萬化，無二文殊。
雖然覓則不可得，五臺山色猶如如。
維摩贊
作者：釋惟一
朝代：宋

凜然夷齊之風，翛然巢許之態。
橫作竺乾之孽，崛起釋門之害。
口吧吧地說盡萬千，究竟不知有這一解。
人皆謂金粟如來示現毗耶，我只道病多諳藥性底耆年婆羅門者也。
裴相國贊
作者：釋惟一
朝代：宋

咄這措大，極是叵耐。
操我戈矛，入我疆界。
撲滅圓覺大光明藏，瀝乾圭峰無邊義海。
所至皆望風退衂，末後遭蘗山和贓捉敗。
納款投降，願爲弟子，奉事無懈。
觀音贊
作者：釋惟一
朝代：宋

耳門圓照，日月兩間。
悲願洪深，衣被四海。
方便智慧，靡不圓融。
見聞覺知，無能障礙。
人間天上獨優游，是則名爲觀自在。
頌古三十六首·其一〇
作者：釋惟一
朝代：宋

臨濟栽松，一椎兩當。
山門境致，後人標榜。
鋤頭打地，滅却吾宗，陰凉大樹起清風。
頌古三十六首·其一二
作者：釋惟一
朝代：宋

和尚尊位如何，突出日面月面。
光艷爍破乾坤，五眼覷之不見。
覷得見，何似尋常臘月扇。
頌古三十六首·其三
作者：釋惟一
朝代：宋

絕毫絕釐，日面月面。
號令四馳，風行草偃。
拔山超海杳無蹤，風從龍兮雲從龍。
頌古三十六首·其三一
作者：釋惟一
朝代：宋

發機外機，遣句中句。
明眼衲僧，不知落處。
知落處，南山起雲，北山下雨。
頌古三十六首·其三六
作者：釋惟一
朝代：宋

問我家風，識你家風。
將謂耳背，元來耳聾。
指南爲北，問西答東。
阿呵呵，趙州恰恰似天童。
頌古三十六首·其九
作者：釋惟一
朝代：宋

一物不爲，千聖不識。
靜夜霜鐘，澄潭秋月。
清音絕聽，清影難窺，藥嶠石頭曾未知。
頌古三十六首·其八
作者：釋惟一
朝代：宋

直下是，直下是。
上是天，下是地。
日暖風和，花酣柳醉。
玉笛纔轟，朱絃奏起。
音響和同一會家，相逢彼此各天涯。
馬郎婦贊
作者：釋惟一
朝代：宋

雲開天竺，月照金沙。
心心妙法，念念蓮華。
未必將身許馬家。
黄蘗斷際禪師贊
作者：釋惟一
朝代：宋

大機磅礴，大用縱橫，要掌便掌。
大中天子，掌中突出，要棒便棒。
濟北大樹，棒頭挺生。
大唐國裏只一人，千古仰之日月明。
偈九首·其七
作者：釋惟清
朝代：宋

一是一，二是二。
頭上是天，脚下是地。
饑即餐兮困即睡，人人皆受如來記。
偈九首·其八
作者：釋惟清
朝代：宋

三世諸佛，不知有恩無重報。
狸奴白牯，却知有功不浪施。
明大用，曉全機。
絕蹤跡，不思議。
歸去好，無人知。
衝開碧落松千尺，截斷紅塵水一溪。
偈九首·其六
作者：釋惟清
朝代：宋

山是山，水是水。
僧是僧，俗是俗。
更將何物演真乘，六六元來三十六。
偈
作者：釋惟足
朝代：宋

奔流渡刃，疾焰過風，已是鷂子過新羅。
倒拈蝎尾，逆捋虎鬚，作死馬醫了。
移星換斗，倒嶽傾湫，卻較些子。
梅花
作者：釋惠璉
朝代：宋

夢斷笛悲風渚，吹闌月淡烟村。
空想暗香靚色，難招□□□魂。
答大通偈
作者：釋慈辯
朝代：宋

黑相白相，擔枷過狀。
了不了兮，無風起浪。
若問究竟事如何，洞庭山在太湖上。
偈
作者：釋慧印
朝代：宋

韶石渡頭，舟橫野水。
汾陽浪裏，棹發孤煙。
雲月無私，谿山豈異。
一言合轍，千里同風。
八千弟子今何在，萬里山河屬帝家。
偈
作者：釋慧圓
朝代：宋

這一交，這一交，萬兩黄金也合消。
頭上笠，腰下包，清風明月杖頭挑。
偈頌一百零一首·其一三
作者：釋慧性
朝代：宋

往來無間，動靜一源。
瞥然而往，瞥然而還。
大方無內無外，管甚新年舊年。
歸來偃卧青松下，只這些兒妙不傳。
偈頌一百零一首·其一二
作者：釋慧性
朝代：宋

烏牙絕頂，結制安居。
包羅萬有，吞却十虛。
切忌從它覓，迢迢與我疎。
偈頌一百零一首·其一五
作者：釋慧性
朝代：宋

秋風清，秋月白。
雁過長空，蟬噪庭柏。
踢出鐵崐崘，大機要頓發。
好肉剜瘡，覻著即瞎。
隔山人唱太平歌，元是胡笳十八拍。
偈頌一百零一首·其一四
作者：釋慧性
朝代：宋

方挹新春，又迎朱夏。
山不爲高，水不爲下。
梅雨連綿，虛空貼卦。
浸爛石烏龜，黄梅添話欛。
烏牙峯頂浪滔天，犀牛扇子增高價。
偈頌一百零一首·其七七
作者：釋慧性
朝代：宋

歲盡年窮，無可不可。
烹露地牛，燒榾柮火。
野菜只添一筯油，滿鉢和羅唯一飽。
笑傲煙霞，白雲風拂。
韶陽一曲自高歌，困來一覺和衣倒。
淺種深耕得自由，珊瑚枝頭日杲杲。
偈頌一百零一首·其七六
作者：釋慧性
朝代：宋

佛祖大機，目前密布。
主中賓，賓中主。
雲從龍，風從虎，發機須是千鈞弩。
偈頌一百零一首·其三
作者：釋慧性
朝代：宋

電激雷奔，以毒攻毒。
撒土拋沙，拗直作曲。
箇裏翻身控角弓，誰能背手抽金鏃。
偈頌一百零一首·其三七
作者：釋慧性
朝代：宋

一即一切，一切即一。
拈青玉峽，向焦螟眼中。
撮大地來，如粟米粒。
會則事同一家，不會則知我受屈。
偈頌一百零一首·其三九
作者：釋慧性
朝代：宋

無作無爲，無說無示。
可以濟群，類統萬邦。
同六虛，融三際，此是吾家第一義。
偈頌一百零一首·其三二
作者：釋慧性
朝代：宋

雪覆千山，孤峯不白。
突出難辨，覻著則瞎。
鐵樹花開，冰河焰發。
不萌枝上月三更，切忌龍門遭點額。
偈頌一百零一首·其三六
作者：釋慧性
朝代：宋

雨過長空，簷頭滴滴。
覿面相呈，人信不及。
信得及，萬古長空元不濕。
偈頌一百零一首·其九一
作者：釋慧性
朝代：宋

金剛圈，栗棘蓬。
拈來便用，耀古騰今。
格外知音纔領略，四方八面起清風。
偈頌一百零一首·其九九
作者：釋慧性
朝代：宋

燕語鶑吟，俱談實相。
春風吹動桃李花，淡煙疎雨籠青嶂。
切忌起模畫樣。
偈頌一百零一首·其九二
作者：釋慧性
朝代：宋

無語中有語，名曰死句。
有語中無語，名曰活句。
可謂剜肉作瘡，皮穿骨露。
舉不顧，即差牙，閃電光中走烏兔。
偈頌一百零一首·其九八
作者：釋慧性
朝代：宋

觀音菩薩將錢買糊餠，放下元來是箇饅頭。
相席打令，看樓打樓，不風流處也風流。
偈頌一百零一首·其二
作者：釋慧性
朝代：宋

指天指地，有甚巴鼻。
目顧四方，不知失利。
累及後代兒孫，以此遞相鈍置。
偈頌一百零一首·其二〇
作者：釋慧性
朝代：宋

春山青，春水綠。
草茸茸，花簇簇。
若能喪盡目前機，便見廬山真面目。
偈頌一百零一首·其二七
作者：釋慧性
朝代：宋

歸宗見成行貨，別無單傳心要。
二時展鉢開單，逐日痾屎送尿。
饑餐渴飲一般，露柱燈籠大笑。
毗婆尸佛早留心，直至而今不得妙。
偈頌一百零一首·其二九
作者：釋慧性
朝代：宋

一葉落，天下秋。
一塵起，大地收。
明明祖師意，明明百草頭。
相頭買帽，看樓打樓，更嫌何處不風流。
偈頌一百零一首·其二二
作者：釋慧性
朝代：宋

法社棟梁，叢林綱紀。
全殺全活，建立宗旨。
雙放雙收，總在這裏。
虎嘯風生，龍吟霧起。
大家扶起破砂盆，無限清風來未已。
偈頌一百零一首·其二八
作者：釋慧性
朝代：宋

風蕭蕭兮疎林葉落，月皎皎兮虎嘯猿啼。
或聞或見，或悟或迷。
會與不會，脫體全提，鼻孔元是向下垂。
偈頌一百零一首·其二六
作者：釋慧性
朝代：宋

知有底人，眼中著屑。
盡底掀翻，只得一橛。
堪笑巴陵老古錐，解道銀椀裏盛雪。
偈頌一百零一首·其五〇
作者：釋慧性
朝代：宋

去聖時遥，人多懈怠。
逆則生嗔，順則生愛。
不嗔不愛，東海剪刀，西番布袋。
解脫門頭緊著關，休誇鋪席無人買。
腦後見腮，和贓捉敗。
偈頌一百零一首·其五三
作者：釋慧性
朝代：宋

久雨不晴，纔晴又雨。
陰陽交泰，萬物得所。
明明百草頭，能爲萬象主。
覿面相呈，切忌莽鹵。
偈頌一百零一首·其五九
作者：釋慧性
朝代：宋

天得一，地得一，王得一兮無等匹。
一得一，又何必，閃電光中加霹靂。
朝來細雨灑危層，八面風清照紅日。
偈頌一百零一首·其五二
作者：釋慧性
朝代：宋

鼓沒絃琴，吹無孔笛。
共樂堯年同舜日，達磨九年空面壁。
偈頌一百零一首·其五五
作者：釋慧性
朝代：宋

月掛長空，孤峯獨宿。
幽鳥數聲清，白雲斷處續。
佛眼難窺，拗直作曲。
羚羊掛角絕蹤由，無限清風生八極。
偈頌一百零一首·其五八
作者：釋慧性
朝代：宋

草離離，煙漠漠，雨如膏，雲如鶴。
說了也，錯錯錯。
五老峯高徹骨寒，野猿啼斷山月落。
偈頌一百零一首·其五六
作者：釋慧性
朝代：宋

是句亦剗，非句亦剗。
瞞瞞頇頇，生鐵門限。
如斯出世爲人，瞎却衲僧正眼。
子細撿點將來，也是徐六擔板。
偈頌一百零一首·其五四
作者：釋慧性
朝代：宋

秋風離離，秋色依依。
秋雲淡佇，秋月分輝。
篆不彫之心印，狀似鐵牛之機。
阿呵呵，力咄希，再三撈摝始應知。
偈頌一百零一首·其八一
作者：釋慧性
朝代：宋

離四句，絕百非。
一言已出，駟馬難追。
一任金烏東出，徒教玉兔沈西。
千鈞之弩，不爲鼷鼠而發機。
偈頌一百零一首·其八三
作者：釋慧性
朝代：宋

春山青，春水綠。
春雨濛濛，春花簇簇。
春光滿目畫難成，春風萬里何抅束。
肥馬轆轆，瘦馬轆轆。
日逐忙忙等閑過，些兒毒氣誰輕觸。
偈頌一百零一首·其八二
作者：釋慧性
朝代：宋

春雨如膏，春雲如鶴。
客從天外來，正是魔王脚。
閫外威權，麒麟一角。
轉身一拶驗來端，外道天魔俱膽落。
偈頌一百零一首·其八五
作者：釋慧性
朝代：宋

雲收天際，杲日當空。
坐立儼然，如何通信。
自是不歸歸便得，五湖煙浪有誰爭。
偈頌一百零一首·其八八
作者：釋慧性
朝代：宋

兔馬有角，牛羊無角。
智不到處，切忌道著。
拈得鼻孔還失却。
偈頌一百零一首·其八四
作者：釋慧性
朝代：宋

今朝四月初一，萬像難逃影質。
馬祖陞堂，百丈捲席。
祕魔擎叉，魯祖面壁。
喚馿作馬，蝦跳不出。
麒麟一角尖，烏龜三眼赤。
偈頌一百零一首·其六一
作者：釋慧性
朝代：宋

雪埋松徑，梅著寒梢。
露倮倮，赤灑灑，獨孤標。
寒山逢拾得，撫掌笑呵呵。
偈頌一百零一首·其六二
作者：釋慧性
朝代：宋

初三十一，中九下七。
更不囊藏，當陽拈出。
一氣轉洪鈞，八方開壽域。
偈頌一百零一首·其六八
作者：釋慧性
朝代：宋

松蘿影裏，積翠堆中。
白雲爲蓋，流泉作琴。
隻影獨標巖上月，不知那箇是知音。
耳卓朔，頭蓬鬆，擡眸鷂子過遼東。
偈頌一百零一首·其六六
作者：釋慧性
朝代：宋

有結有解俱錯，到底無繩自縛。
一夏九十日終，箇箇眉鬚墮落。
入水長人，填溝塞壑。
相逢只解那斯祁，明眼衲僧休卜度。
偈頌一百零一首·其四一
作者：釋慧性
朝代：宋

祖禰不了，兒孫遭累。
祝著磕著，無處回避。
不辭禮拜燒香，也要遞相鈍置。
偈頌一百零一首·其四三
作者：釋慧性
朝代：宋

喝散白雲，穿開碧落。
一步闊一步，一著高一著。
偈頌一百零一首·其四二
作者：釋慧性
朝代：宋

作家爐鞴，本分鉗鎚。
不用埋兵施陷虎，白拈手裏覓便宜。
偈頌一百零一首·其四八
作者：釋慧性
朝代：宋

萬壑千巖，雲霞鎖霧。
洞然明白，覿面分付。
鴈影落寒潭，孤舟橫野渡。
偈頌一百零一首·其四六
作者：釋慧性
朝代：宋

郊原雨過，春日熙熙。
桃紅李白，發最上機。
啞却口，落盡眉。
就中一曲江南好，蘆管迎風撩亂吹。
自贊·其一
作者：釋慧性
朝代：宋

紫霄峰下，以毒攻毒。
撒土拋沙，拗直作曲。
撼動四大神州，拳踢掀翻地軸。
性禪沒興遭逢，切忌望空呵囑。
坐斷千峰頂𩕳頭，一任虛聲聽杓卜。
自贊·其二
作者：釋慧性
朝代：宋

橫按吹毛，全提正令。
毀佛謗法，因邪打正。
有時裂轉面皮，天下衲僧乞命。
頌古七首·其三
作者：釋慧性
朝代：宋

明修棧道，暗度陳倉。
刻舟猶覓劍，夜雨過瀟湘。
偈六首·其一
作者：釋慧懃
朝代：宋

至道無難，唯嫌選擇。
桃華紅，李花白，誰道融融只一色。
燕子語，黄鶯鳴，誰道關關只一聲。
不透祖師關捩子，空認山河作眼睛。
偈六首·其六
作者：釋慧懃
朝代：宋

天左旋，地右轉，古往今來經幾遍。
金烏飛，玉兔走。
纔方出海門，又落青山後。
江河波渺渺，淮濟浪悠悠，直入滄溟晝夜流。
偈三首·其二
作者：釋慧方
朝代：宋

臨老方稱住持，全無些子玄機。
開口十字九乖，問東便乃答西。
如斯出世，討甚玄微。
有時拈三放兩，有時就令而施。
雖然如是，同道方知。
偈頌十五首·其一四
作者：釋慧方
朝代：宋

第一玄，直透威音前。
第二玄，曾不落正偏。
第三玄，照用兩俱全。
偈頌十五首·其七
作者：釋慧方
朝代：宋

第一玄，拶破髑髏前。
第二玄，照用在機先。
第三玄，物我兩俱全。
第一要，箇中明得兆。
第二要，機俊未爲妙。
第三要，覿面須回照。
偈頌十五首·其六
作者：釋慧方
朝代：宋

瑞雪飄空，銀蟾出海。
曹山異中見異，龐公手裏明機。
一箇覿面全提，一箇通途叶妙。
偈十首·其九
作者：釋慧暉
朝代：宋

正偏融融而路斷於鳥道之表，君臣堂堂而容儼於玉殿之中。
到底難說，妙處絕同。
別得傍道，見萬年松。
偈十首·其八
作者：釋慧暉
朝代：宋

定林隻履，天台楖𣗖。
鈯斧住山，橫擔鑌鐵。
獨有雲床老胡僧，徒見夜中天上月。
目前無極分外心，少室花容是妙訣。
偈四首·其三
作者：釋慧暉
朝代：宋

谷之神，樞之要。
裏許旁參，回途得妙。
雲雖動而常閑，月雖晦而彌照。
賓主交參，正偏兼到。
十洲春盡花凋殘，珊瑚樹林日杲杲。
偈頌三十首·其二六
作者：釋慧暉
朝代：宋

梁土皇帝，南天太子。
相見端的，不識妙旨。
廓然不識莫公私，太子皇帝對面時。
一片檀香爐上火，殘紅吹起發花枝。
偈頌三十首·其四
作者：釋慧暉
朝代：宋

直把須彌鎚子，正打虛空皷子。
穩坐寥寥而不妨，全身寂寂而忘志。
偈頌四十一首·其一二
作者：釋慧暉
朝代：宋

天橋橫海上，石人走玉階。
玄源歌，孰得唱。
妙唱奇，豈得知。
偈頌四十一首·其二五
作者：釋慧暉
朝代：宋

傳家清白，字字廓脫。
玉袋金針，鋒鋒通達。
今夜一輪月，千山萬派流。
不覺劫壺鐵，巍然沒去留。
頌十六首·其五
作者：釋慧暉
朝代：宋

不行心處，不盡凡心。
若於心處見於凡心，不妨箇箇了得心心。
不掛本衣，不著元裳。
自求本衣，再裝元裳。
不用人人，會取堂堂。
何須正當，何坐空床。
正當恁麽，尚在虛旁。
切忌未生，坐妙路方。
如起歸信，更堪厚賞。
畢竟捨去，一樹花香。
偈二首·其二
作者：釋慧溫
朝代：宋

釋迦老子，四十九年坐籌帷幄。
彌勒大士，九十一劫带水拖泥。
凡情聖量，不能剗除。
理照覺知，猶存露布。
佛意祖意，如將魚目作明珠。
大乘小乘，似認橘皮爲猛火。
偈三首·其一
作者：釋慧照
朝代：宋

龍安山下，道路縱橫。
兜率宮中，樓閣重疊。
雖非天上，不是人間。
到者心安，全忘諸念。
善行者不移雙足，善入者不動雙扉。
自能笑傲烟蘿，誰管坐消歲月。
莫教推落巖前石，打破下方遮日雲。
偈二首·其一
作者：釋慧琳
朝代：宋

有漏笊漓，無漏木杓。
庭白牡丹，檻紅芍藥。
因思九年面壁人，到頭不識這一著。
偈二首·其二
作者：釋慧琳
朝代：宋

一即多，多即一，毗盧頂上明如日。
也無一，也無多，現成公案沒殽訛。
拈起舊來氈拍板，明時共唱太平歌。
偈
作者：釋慧空
朝代：宋

先打春牛頭，後打春牛尾，驚起虛空入藕絲裏。
釋迦無路潛蹤，彌勒急走千里。
文殊却知落處，撫掌大笑歡喜。
春風昨夜入門來，便見千華生碓嘴。
偈十三首·其一一
作者：釋慧空
朝代：宋

雪峰禪，無星子，只見陞堂打鼓。
賺得大衆上來，近日山中有虎。
長至令晨，顛言倒語。
祖師心印，堪作何用。
無位真人，屎也不直。
獨步青霄，徒誇好手。
和泥合水，罕遇同流。
偈十三首·其一二
作者：釋慧空
朝代：宋

啐啄之機，暫時話計。
清虛之理，不可依憑。
執之失度，必入邪路。
東海鯉魚打一棒，陝府鐵牛兩角折。
偈十三首·其七
作者：釋慧空
朝代：宋

寒山舞，拾得笑，豐干一曲無羌調。
囉囉哩，哩哩囉，近是秋林落葉多。
偈十三首·其四
作者：釋慧空
朝代：宋

月生一，上下四維無等匹。
月生二，須彌拽脫虛空鼻。
月生三，明正爲南方盡南。
四威儀·其一
作者：釋慧空
朝代：宋

行，忘其麤操得人憎。
一舉足，趯倒佛前燈。
四威儀·其七
作者：釋慧空
朝代：宋

坐，鼻孔婪巉眼睛大。
也有人，一見橫趨過。
四威儀·其三
作者：釋慧空
朝代：宋

坐，入夏嚫錢無一箇。
催免丁，縣裏公人到。
四威儀·其二
作者：釋慧空
朝代：宋

住，對火浩歌敲火筋。
有客來，爐中出煨芋。
四威儀·其五
作者：釋慧空
朝代：宋

行，兩袖清風一瘦藤。
人見玩，南寺打齋僧。
四威儀·其八
作者：釋慧空
朝代：宋

臥，鼻息雷鳴撼鄰座。
忽翻身，鐵蛇橫大道。
四威儀·其六
作者：釋慧空
朝代：宋

住，五合黄陳半瓢醋。
見客來，般般皆要做。
四威儀·其四
作者：釋慧空
朝代：宋

臥，合眼乾坤都蓋過。
沒人知，晨雞剛說破。
夢石真贊
作者：釋慧空
朝代：宋

王母夢中，石佛象骨。
峰前鼈鼻，僧藍棋布。
閩山神秀，盡鐘於是。
提石蛇，與奪出其掌握。
居德雲，大千乃其遊戲。
使著書輔教，則聯珠貫璧，不作道原作佇靈。
使儼臨萬衆，則雷轟電激，不爲德山爲臨濟。
天其有意於斯文，則無使袖手雲山，友麋鹿而混吾曹於此世。
同時出家，先我聞道。
既爲我友，又爲我兄。
浮雲會散，初無定蹤。
晚喜其歸，雪山之東。
長松片石，相對兩翁。
遽乘六牙香象，雨後峨嵋掃空。
冰片滿街留不住，使人不能無所慕。
拄杖銘
作者：釋慧空
朝代：宋

黑似漆，清而癯。
龍無角，蛇有鬚。
契得之，不自扶。
空老矣，乃用渠。
穿天台挑衡廬，涵瀛浡，吞江湖。
山水具，默然無。
突然出，擬則迂。
點須彌，爲丘墟。
指牆壁，爲文殊。
快薦取，勿躊躇。
是之外，乃無餘。
此庵真贊
作者：釋慧空
朝代：宋

此據胡牀捉塵拂老和尚，惡手段不可近傍。
曾將千五百斤鐵枷，頓在山僧項上。
而今筆下見之，亦自心驚膽喪。
得人一尺，還人一丈。
願以此百億佛剎微塵數不可說劫，爲之壽量。
於其中間荷負楊歧重擔，倒跨三腳驢兒。
奔走四海之龍象。
球堂真贊
作者：釋慧空
朝代：宋

四衆之師，萬星之月。
爲照爲明，如行如說。
承其光則器器皆圓，得其心則塵塵無物。
及其瞎卻衲僧眼，倒握麈尾拂。
則叢林皆謂有老黄龍之體裁，備頭陀之風骨。
真歇真贊
作者：釋慧空
朝代：宋

碎丹霞不傳之印，起洞山已墜之宗。
雷聞一世，奔走四方。
此大唐國內，家至而戶知，不假東山發揚。
獨自涅槃後大人之相，又屬其賢子孫之承當。
東山只得炷香再拜，慶師有子，而洞水流長。
示僧·其五
作者：釋慧空
朝代：宋

普化傳真，七錯八錯。
後人不明，隨邪逐惡。
若是真鍮，黄金不博。
今人長愛李將軍，一箭離弦雙鵰落。
示澤監寺
作者：釋慧空
朝代：宋

雲門山，澤監寺，對空生，出此語。
書偈及傳衣，全非衲僧事。
等閑透出雲門關，赤手要縛南山虎。
三寸㔢除能再來，凜凜威風驚海宇。
草堂真贊
作者：釋慧空
朝代：宋

此大和尚，叢林先覺。
衲僧性命，出其掌握。
問北指南，愈病勿藥。
驚起三聖瞎驢，趯倒趙州略彴，噁，四海緇流爭名邈。
草堂老師真贊
作者：釋慧空
朝代：宋

隨隨昔昔，是這箇賊。
簸土揚塵，馳南走北。
一棒打殺，狗也不喫。
後來不肖兒孫，箇箇一模脫出。
谷堂真贊·其一
作者：釋慧空
朝代：宋

冰出水，玉出石，破獍出窠母遭食。
宗師得法，佛祖避席。
正令當行，十方辟易。
耕者驅其牛，饑者奪其食。
龍驤虎驟，鐵眼銅睛。
到繩牀角頭，則不寒而慄。
有此體裁，具此作略，是真臨濟兒孫，黄龍頭角。
東山與麽讚之，何曾一字讚著。
谷堂真贊·其二
作者：釋慧空
朝代：宋

予常對人言，谷堂老子，人類精奇，緇流標格。
若挽置江湖之上，予則謂之溈山道人慕喆。
若任其乘桴之能，謂之飛山宗一。
至於江湖不涉，乘桴不居，予將望洋向若而失，又欲引誰爲等匹。
送川覺
作者：釋慧空
朝代：宋

鯉魚山，赤梢鯉。
辰錦砂，未爲比。
吸盡九脈泉，透出三峽水。
上得百尺竿，墮在齏甕裏。
桃花浪急禹門高，雷動不驚爭奈何。
送廣南僧
作者：釋慧空
朝代：宋

神光三拜，菩提達磨。
老安平生，一破竈墮。
東山病漢，石箇什麽。
信筆寫出，不勘自破。
丹山雛鳳九苞文，海壇犬子似驢大。
送潮州定兄
作者：釋慧空
朝代：宋

臨漳拜起，秀峰出氣。
潮落海門，月生雲際。
定則不二，二則不定。
鰐魚潭底黑如烟，輕輕窺着傷人命。
送隆首座
作者：釋慧空
朝代：宋

行腳人，何疏豁。
芒草鞋，布直裰。
打開包袋一物無，拈起瘦藤天地闊。
遇寺入，逢飯抹。
不學些子律儀，只是一生快活。
見爾曲彔牀頭老漢，六十三，七十八，不消一撮。
背卻法堂脫皮襪，阿刺刺。
造橋道者並諸化土寫求·其一
作者：釋慧空
朝代：宋

去一得三，添六成四。
有口無舌，有眼無鼻。
寫得十成，以何爲是。
掛在大目溪頭，恰似守橋土地。
雪峰禪師真贊
作者：釋慧空
朝代：宋

咸通已前，正與麽㖿。
紹興之後，端的別別別。
松山撐破秋空月，毬門有路沒遮欄，五月取霜六月雪。
頌古·其一六
作者：釋慧空
朝代：宋

靈雲失腳，玄沙落塹，三十年冰河發焰。
髑髏贊·其二
作者：釋慧空
朝代：宋

得些皮肉，大家快活。
沒些皮肉，一場冷落。
舜若開顔，那吒發惡。
萬里神光猶較些，一物長靈渾大錯。
錯不錯，切忌無繩而自縛。
臨終偈
作者：釋慧素
朝代：宋

昨夜風雷忽爾，露柱生出兩指。
天明笑倒燈籠，拄杖依前扶起。
拂子𨁝跳過流沙，奪轉胡僧一隻履。
偈八首·其一
作者：釋慧遠
朝代：宋

道絕名言，法離聞見。
打破虛空，成七八片。
直饒錮鏴完全，也是由基副箭。
偈八首·其六
作者：釋慧遠
朝代：宋

好是仲春漸暖，那堪寒食清明。
萬疊雲山聳翠，一天風月爲鄰。
在處華紅柳綠，湖天浪穩風平。
山禽枝上語諄諄，再三瑣瑣碎碎，囑付叮叮嚀嚀。
偈八首·其四
作者：釋慧遠
朝代：宋

自小出家，橫草不拈，豎草不把。
路轉山回君自看，南不龜頭北不厦。
偈頌一百零二首·其七〇
作者：釋慧遠
朝代：宋

今朝六月初五，明眼衲僧難覩。
驚回座□□龜，咬殺街頭石虎。
磨鎮旗，撾鐵鼓，破口半治閑佛祖。
起坐相隨獨自行，夜漏聲沈日卓午。
偈頌一百零二首·其七五
作者：釋慧遠
朝代：宋

仲冬十一月半，冷地急著眼看。
春來草木還青，冬去冰霜自泮。
誰知兩箇五百，元來合成一貫。
縱饒百煉真金，也入紅爐再煅。
衡門突出古菱花，由勝秦時𨍏轢鑽。
偈頌一百零二首·其三
作者：釋慧遠
朝代：宋

蝦蟇跳上梵天，蚯蚓驀過東海。
洞庭湖頂門著地，龍蟠山腦後見腮。
偈頌一百零二首·其九
作者：釋慧遠
朝代：宋

今朝九月初一，敗葉凋零滿室。
鉢盂高挂懸崖，拄杖依前靠壁。
幾許斸山風月，且無遮箇消息。
諸祖不解提擲，久參那辨端的。
雲黯黯兮胡漢何分，風蕭蕭兮鼻孔突出。
自是捕盜無功，只管抱贓叫屈。
捉得也，捉得也，在什麽處。
晚風吹動小樓春，歸來一徑花狼藉。
偈頌一百零二首·其九七
作者：釋慧遠
朝代：宋

言無展事，語不投機。
頂門著眼，頷下安眉。
聖凡路絕，事理俱非。
刀截春風，鋸解稱鎚。
刀鋸俱妙，明暗可追。
刀鋸不爾，二破一虧。
阿呵呵，也大奇。
風卷怒濤天際闊，莫教斷送老頭皮。
偈頌一百零二首·其二七
作者：釋慧遠
朝代：宋

如是如是，腦門著地。
不是不是，叉手長跪。
是與不是，轉無巴鼻。
北人運至南方，貨易獲其厚利。
偈頌一百零二首·其五七
作者：釋慧遠
朝代：宋

四月上夏漸熱，善療也須調攝。
文殊眼裏抽筋，金剛腦後拔楔。
須彌㪍跳上天，海底崑崙吐舌。
幾度長歌幾度愁，一回飲水一回噎。
偈頌一百零二首·其五五
作者：釋慧遠
朝代：宋

良宵三月十五，依舊神歌鬼舞。
未須三四吐吞，且看七八吞吐。
臨濟瞎馿倒跨，雲門正法眼普。
三人證鼈成龜，一任衲僧氣鼓。
休氣鼓，甜者甜兮苦者苦。
偃月長蛇不用呈，發機自有千鈞弩。
偈頌一百零二首·其八一
作者：釋慧遠
朝代：宋

而來與一杓鹹鹽酸醋，北來與一杓苦菜淡虀。
喫則因邪打正，不喫則自東自西。
偈頌一百零二首·其八三
作者：釋慧遠
朝代：宋

當年四月初八，老胡舊病再發。
雲門遇水脫鞵，且莫隨佗孟八。
九龍吐水沐金軀，七步周行總不如。
稽首歸依乾屎橛，胡鬚更撞赤鬚鬍。
偈頌一百零二首·其八八
作者：釋慧遠
朝代：宋

雲籠嶽頂，月印波心。
私道車馬，官不容針。
著底一任著，不著底一任不著。
虎□龍駒，兔頭生角。
春光夜雨晝晴，不怕和根爛却。
偈頌一百零二首·其六
作者：釋慧遠
朝代：宋

黄面瞿曇，雖則分疏應口。
車不橫推，文殊仗劍逼佛。
偈頌一百零二首·其六一
作者：釋慧遠
朝代：宋

今朝七月初一，叢林法歲將周。
便請解開布袋，相從觸處□遊。
解與不解總得，而今要休便休。
凡聖本無忌諱，佛魔總是寃讎。
靜悄悄沒干涉，閙浩浩莫能收。
東行不見西行利，一葉落知天下秋。
偈頌一百零二首·其六四
作者：釋慧遠
朝代：宋

道大兮功不立，隅無兮方莫存。
跨鼇頭兮歸巨海，挾月角兮出天門。
偈頌一百零二首·其四七
作者：釋慧遠
朝代：宋

阿呵呵，也大奇，折臂脩羅舞柘枝。
急如閃電，疾如飛毛，{眘皮}翣眼迷癡，得便宜是落便宜。
偈頌一百零二首·其四三
作者：釋慧遠
朝代：宋

久雨不晴，務在丙丁。
修羅合掌，菩薩生瞋。
佛也不會，波斯轉經。
拗直作曲，弄假像真。
好是明明說與，從教鴨聽雷聲。
偈頌一百零二首·其四六
作者：釋慧遠
朝代：宋

我聞禪師，榮領天竺。
山色湖光，爭輝奪日。
佛法禪道，日月燈燭。
眼放電光，機逾臂竹。
說雲門禪，如珠走盤。
唱無生曲，鏗金戛玉。
千眼洞明，萬機攢簇。
佛祖竝驅，水雲疊足。
掣顛掣狂，可記可錄。
誑嚇閭閻，鼓蕩流俗。
眉毛廝結，形影相逐。
把手共行，孤峰獨宿。
彼上人者，難繼高躅。
因甚如此，爲佗牽犁入市，騎牛上屋。
七九從來八十三，六六何曾三十六。
典午和尚贊
作者：釋慧遠
朝代：宋

濯錦之源，怒濤洶湧吞三峽。
合浦之淵，巨浪騰空接五湖。
奪雙標隨手便擲，考丹霞復得賢無。
顱頂方衣，踞死心席面而飽飲鴆毒。
鵰眉象準，造湛堂虎穴而斷命喪軀。
徹黄龍三關巴鼻，脫臨濟十世規模。
牛頭馬頭出沒，佛病祖病痛除。
稽首瞎馿，非橫滅族。
水無鱗介，巖有塗毒。
義斷情忘，親承付囑。
四威儀·其一
作者：釋慧遠
朝代：宋

行，日午歸來打八更。
荒草裏，結舌話無生。
四威儀·其三
作者：釋慧遠
朝代：宋

坐，往來凡聖如推磨。
罷休休，相招不肯過。
四威儀·其二
作者：釋慧遠
朝代：宋

住，和聲塞斷來時路。
斗柄垂，風雲常滿肚。
四威儀·其四
作者：釋慧遠
朝代：宋

卧，精進誰知成懶惰。
念摩訶，不如還忍餓。
大慧禪師贊
作者：釋慧遠
朝代：宋

參禪闕典，學佛無功。
破楊岐道，滅臨濟宗。
直下單提，佛祖不犯令。
掣顛掣狂，住雙徑峯。
等閑拈却衲僧定命索，將錯就錯，名聞九重。
阿呵呵，見也麽？竹篦觸背，失錢遭罪。
天道不放還，驪珠絕瑕纇。
寄㑃堂仁和尚
作者：釋慧遠
朝代：宋

一擊當機，千聖莫窺。
佩無文印，著糞掃衣。
踞魔王殿，開邪見扉。
說禪說道，惡口臊齒。
論心論性，撒屎撒尿。
牽犁上樹，拗折稱鎚。
抗戾佛祖，倒行逆施。
不是㑃堂，更是阿誰。
曲罷酒闌人不會，斷腸依舊畫娥眉。
布袋和尚贊恭依聖上韵
作者：釋慧遠
朝代：宋

布袋挨開，猿啼曉月。
海嶽逃形，佛魔路絕。
列列挈挈，翹翹傑傑。
大機兮棒打不回頭，大用兮利劍流鮮血。
別別，出海崑崙頭戴雪。
木平和尚贊
作者：釋慧遠
朝代：宋

嶽聳淵深，貌古神清。
渴有米汁，饌無佳珍。
龍床頭賣弄草鞵兩脚，御舟前突出雲衲半身。
舉棹迷源兮檈索已露，移舟別水兮眼倒生筋。
敢道不勞斤斧，夫是之謂木平。
楊岐和尚贊
作者：釋慧遠
朝代：宋

劄楊岐，獨脚寨。
嚇臨濟，小廝兒。
栗棘金圈輸貨價，土曠人稀賣與誰。
只將破草鞵泥彈子，向十字街頭換得眼睛三百擔。
人亦不覺，鬼也不知，噫嘻嚱，半夜歸來日卓午，虛空依舊畫娥眉。
玉泉皓和尚贊
作者：釋慧遠
朝代：宋

倒施逆用，獨掇單提。
烏飛兔走，虎驟龍馳。
晷運推移兮日南長至，布裩不洗兮無來換替。
從教撒土拋沙，自在碗鳴𡱰沸。
我今稽首樓至如來，揭諦揭諦波羅揭諦。
禪人寫師真請讚·其一
作者：釋慧遠
朝代：宋

早依圜悟，晚住林泉。
無門雪屈，遍界聲冤。
對天子廓摩醯首羅眼，提楊岐金圈栗棘蓬禪。
神仙秘訣，父子不傳。
平地放開縛虎手，等閑迸出攔胸拳。
禪人寫師真請讚·其一〇
作者：釋慧遠
朝代：宋

冷笑德山，熱謾臨濟。
頭重尾輕，碗鳴𡱰沸。
明侍者，透天機，八十翁翁巧畫眉。
掀翻師子窟，倒跨瞎馿兒。
禪人寫師真請讚·其一一
作者：釋慧遠
朝代：宋

風高雲澹，露冷煙清。
坐松下石，聽松上聲。
聞知見覺沒干涉，暑往寒來無處雪。
八臂那吒䫌面看，七星利劍和聲截。
禪人寫師真請讚·其一九
作者：釋慧遠
朝代：宋

列列挈挈，磽磽聱聱。
廓然無聖，平地喫交。
鼻孔生三竅，眉毛只一般。
奇哉王道士，頭戴樺皮冠。
禪人寫師真請讚·其一二
作者：釋慧遠
朝代：宋

畫出不堪，棄智雜毒。
讚之不是，厭身桎梏。
一十三處坐道場，二時粥飯何曾足。
日裏夜行，投明暗宿。
禪人寫師真請讚·其一五
作者：釋慧遠
朝代：宋

帀地普天，銀山鐵壁。
正令全提，虛空削跡。
月眉橫，照用分，星流電掣透龍門。
向道瞎馿無忌諱，脚尖趯出舊乾坤。
禪人寫師真請讚·其一八
作者：釋慧遠
朝代：宋

橫按拄杖，坐盤陀石。
鼻孔遼天，眼睛突出。
澹煙籠古樹，缺月挂藤蘿。
分付俊禪者，勘破老頭陀。
禪人寫師真請讚·其七
作者：釋慧遠
朝代：宋

祝髮何早，聞道何晚。
出林猛虎靠山，當路毒蛇開眼。
重不重漏洩，擬不擬便著。
借問呂望六韜，何似黄公三略。
禪人寫師真請讚·其三
作者：釋慧遠
朝代：宋

畫也錯，讚也錯。
不識蜆子笊籬，喚作普化木鐸。
而今要且頭不是頭，脚不是脚。
恐人無信，立此爲約。
禪人寫師真請讚·其三〇
作者：釋慧遠
朝代：宋

大道廓然，真空泯跡。
金裏淘砂，玉中辨石。
衲僧用處脫羅籠，熨斗煎茶銚不同。
一聲師子吼，遍界絕狐蹤。
禪人寫師真請讚·其三一
作者：釋慧遠
朝代：宋

到處說禪說道，爲人入水入泥。
半生出來住院，一□斷送頭皮。
讚也得，毀也得，臨濟便是白拈賊。
賊賊，也只當甚乾羅蔔。
禪人寫師真請讚·其九
作者：釋慧遠
朝代：宋

按輪王劍，全生殺機。
豁開正眼，當頭者誰。
從來無忌諱，底事沒商量。
趙州密意憑誰訴，鐵作心肝也斷腸。
禪人寫師真請讚·其二〇
作者：釋慧遠
朝代：宋

面目可憎，語言無味。
放箸忘恩，停杯斷義。
參得些兒小玉禪，幾回賣弄帝王前。
圓悟室中遭毒手，爲人揮起迸心拳。
禪人寫師真請讚·其二七
作者：釋慧遠
朝代：宋

道出古今，法超聞見。
雨驟雲馳，星移斗轉。
夢魂歷盡百城餘，覺後端知一物無。
打鼓看來君不見，拈花笑殺老臊胡。
禪人寫師真請讚·其二三
作者：釋慧遠
朝代：宋

幸自十分，畫出一半。
我便是渠，略無思算。
無思算處妙難傳，忿怒那吒喫痛拳。
道不是道，禪不是禪。
星馳電掣，漢語胡言。
驀地揭起腦蓋，依前舌拄梵天。
咄，是甚麽面目。
可憐只有些兒栗棘金圈，盡底分付常山林泉。
禪人寫師真請讚·其二九
作者：釋慧遠
朝代：宋

入魔王隊，住邪見林。
修菩薩行，現夜叉心。
舌頭拖地有誰識，鼻孔遼天無處尋。
禪人寫師真請讚·其二五
作者：釋慧遠
朝代：宋

住飛來峯，飲冷泉水。
倒用逆施，拈頭作尾。
十字街頭擊鼓，五天印土喫茶。
南北東西若稻麻。
钁頭些子意，驗盡當行家。
禪人寫師真請讚·其二八
作者：釋慧遠
朝代：宋

師子哮吼，象王回旋。
左顧右盻，七穴八穿。
平地和聲便拶，等閑㪍跳上天。
築著梵王香案，然後退身歸本位，叉手而立。
自云法徽伏候台旨，未敢自專。
禪人寫師真請讚·其五
作者：釋慧遠
朝代：宋

斷滅佛種，破除家計。
不是別人，楊岐五世。
禪道耳邊風，佛法眼中翳。
問渠將底爲人，尚有隨身赤契。
禪人寫師真請讚·其六
作者：釋慧遠
朝代：宋

大地一渾身，虛空絕四隣。
不識柏樹子，喚作麻三斤。
好時十分瀟灑，惡時一味藞苴。
等閑牽犁上佛殿，乘興鉢盂裏走馬。
平地撒屎撒尿，知佗是真是假。
禪人描邈將來，大蟲頭上火把。
禪人寫師真請讚·其四
作者：釋慧遠
朝代：宋

開荆棘林，塞人天路。
把斷綱宗，闊行大步。
風高雲靜月眉橫，直向金輪水際行。
到家無剩地，日出事還生。
臨濟和尚贊
作者：釋慧遠
朝代：宋

吹毛未舉，鮮血淋漓。
塗毒纔撾，遍界橫屍。
機如劈竹，口似鼓槌。
二百年前江西湖南殺人放火，三千里外山東河北奪鼓攙旗。
掀翻大海，倒坐須彌。
青草步頭行正令，白拈手裏覓便宜。
金華聖者贊
作者：釋慧遠
朝代：宋

禦兵戈刀，斧不能斫。
經大劫水，火不能著。
姊夫小舅有來由，佛面豬頭何處求。
二百年來龜嶺下，三山依舊水東流。
長髭和尚贊
作者：釋慧遠
朝代：宋

突兀神光萬尋，𣭝𣬬髭鬚百結。
聲冤瑞應峯前，解道紅爐片雪。
我今稽音問行蹤，敢向虛空釘鐵橛。
雪峰和尚贊
作者：釋慧遠
朝代：宋

三回訪道投子，九度親到洞山。
末後最初非句，從教蓋地蓋天。
三箇木毬開鬼眼，無端羈鎖落人間。
頌古四十五首·其一二
作者：釋慧遠
朝代：宋

尊位如何，澄潭影裏探秋波。
日面月面，鐵眼銅睛安可辨。
君不見一聲霹靂兮霧罩長空，千眼頓開兮雲收嶽面。
還見馬師麽？病在膏肓，切須忌口。
頌古四十五首·其三三
作者：釋慧遠
朝代：宋

霧卷雲收，雷奔電爍。
眼暗耳聾，此錯彼錯。
錯不錯，何處著。
去兮住兮大匆匆，寂兮寥兮活鱍鱍。
鹽官和尚贊
作者：釋慧遠
朝代：宋

老倒放，不會事。
扇破覓，犀牛兒。
尚有遺風餘烈，㗶吒噠哩嚤呢。
偈頌八十七首·其一三
作者：釋慧開
朝代：宋

夫子眼睛，瞿曇巴鼻。
不是四六文章，亦非仁義禮智，普請大家齊側耳。
偈頌八十七首·其七九
作者：釋慧開
朝代：宋

威鎮戎夷，掃清魔孽。
羣靈歸敬，忠心如鐵。
破蔡滅金，守黄勦賊。
雪百年二帝難雪之耻，成中興四將未成之業。
偈頌八十七首·其三〇
作者：釋慧開
朝代：宋

掀翻大地，打破虛空。
口吞佛祖，凌蔑宗風。
莫笑黄龍無伎倆，熨斗煎茶銚不同。
偈頌八十七首·其三三
作者：釋慧開
朝代：宋

天下法窟叢林，四月初一結制。
無門逐惡隨邪，要效死心舊例，普請諸人腦門著地。
偈頌八十七首·其九
作者：釋慧開
朝代：宋

閙市門頭，有一句子。
擺手出漳江，全身在裏許。
偈頌八十七首·其二〇
作者：釋慧開
朝代：宋

殿裏底是什麽，千百化身無處討。
禮拜燒香，不勘自破。
偈頌八十七首·其二九
作者：釋慧開
朝代：宋

格外一機，萬靈莫測。
向上一著，千眼難窺。
青山白雲父，白雲青山兒。
春風二三月，桃李自成蹊，笑殺靈雲道不疑。
偈頌八十七首·其二六
作者：釋慧開
朝代：宋

五日一番，赴箇程限。
有道可談，有法可演。
不顧碎身如微塵，只要瞎却衆生眼。
偈頌八十七首·其二四
作者：釋慧開
朝代：宋

今朝十月念五，黄龍有一轉語。
分明更不囊藏，直截當陽爲舉。
㘞，甜瓜徹蔕甜，苦瓠連根苦。
偈頌八十七首·其五一
作者：釋慧開
朝代：宋

讚嘆無門，也是這箇。
駡詈無門，也是這箇。
文彩未彰誰辨得，却煩首座通消息。
偈頌八十七首·其五二
作者：釋慧開
朝代：宋

不動脚頭，青雲獨步。
箇是尋常行履處，須知更有通霄路。
偈頌八十七首·其八七
作者：釋慧開
朝代：宋

爛柴頭，火一團。
急著眼，莫顢頇，星在秤兮不在盤。
偈頌八十七首·其八二
作者：釋慧開
朝代：宋

元正啟祚，萬物咸新。
衲僧拄杖黑{粦皮}皴，不屬陰陽別是春。
偈頌八十七首·其六一
作者：釋慧開
朝代：宋

動絃別曲，葉落知秋。
禾山打鼓，雪峰輥毬。
睦州擔板，投子提油。
趙州狗子，溈山牯牛。
青原垂足，俱胝指頭。
一隊破落戶，各自逞風流。
偈頌八十七首·其六六
作者：釋慧開
朝代：宋

現種種形，說種種法。
形法皆非，假名菩薩。
更於諸相覓圓通，當人正眼俱戳瞎。
偈頌八十七首·其六四
作者：釋慧開
朝代：宋

陰極陽生，日添一線。
獨有山僧拄杖子，不屬陰陽遷變。
偈頌八十七首·其四一
作者：釋慧開
朝代：宋

撥轉玄關，一彈指頃。
看看平地起風雲，門近洪崖千尺井。
偈頌八十七首·其四二
作者：釋慧開
朝代：宋

死心室內，移身移步。
日日香燈，朝朝話墮。
稽首齊安王，鐵蛇橫大道。
傅大士贊
作者：釋慧開
朝代：宋

對御講經，無本可據。
案上一揮，誰知落處。
知落處，拍板與門槌，總是閑家具。
南劍州伏虎巖請師開山請贊
作者：釋慧開
朝代：宋

箇樣村僧，也甚奇怪。
身如椰子，膽似天大。
蟒蛇窟裡安禪，猛虎穴中劄寨。
無端於微塵國裡，轉大法輪，擊大法鼓。
却向刀山劍樹上，成等正覺，弄者一解。
吳履齋以脚蹈日影索偈
作者：釋慧開
朝代：宋

圓陀陀，光爍爍。
明眼人，蹈不著。
蹈得著，更買草鞋去行脚。
孟無菴與師同軸請贊
作者：釋慧開
朝代：宋

居士身，比丘相。
蹺蹺踦踦，牢牢攘攘。
驀然覿面相逢，直是無門可向。
一拳一喝，雙收雙放。
無菴居士眼無筋，識得這般村和尚。
履齋樞相鈞容贊
作者：釋慧開
朝代：宋

湘水之清，崑玉之潔。
和氣如春，忠心如鐵。
儲風月之精，稟松篁之節。
真廊廟楷模，行佛祖途轍。
裴李蘇黄總不如，柱石明堂渠迥別。
徒弟普山請贊
作者：釋慧開
朝代：宋

頭髮鬔鬆，耳輪卓朔。
踞坐當軒，權衡在握。
任你德山臨濟棒喝交馳，到他面前一點用不著。
思大禪師贊
作者：釋慧開
朝代：宋

一生討頭不見，二生骨露皮穿。
三生造成地獄，全身活陷黄泉。
七十二峰俱坐斷，口吞佛祖在機先。
持二十五輪頂彌陀蹈蓮葉贊
作者：釋慧開
朝代：宋

機輪纔轉，作者猶迷。
頂𩕳一著，獨弄單提。
自從蹈得這些子，便向風波險處施。
日本覺心長老請贊
作者：釋慧開
朝代：宋

用迷子訣，飛紅爐雪。
一喝當鋒，崖崩石裂。
化生蛇作活龍，點黄金爲生鐵。
去縛解粘，抽釘拔楔。
更將佛祖不傳機，此界他方俱漏泄。
月泉趙寺丞壽像贊
作者：釋慧開
朝代：宋

身爲皇族，名著南宮。
孔孟屋裏，做模打樣。
釋老室內，談玄說空。
似箇般伎倆，半錢不直，又說甚道理三教俱通。
從前學解掀翻盡，却於無處立宗風。
天龍更爲重饒舌，熨斗煎茶銚不同。
法孫天龍長老思賢請贊
作者：釋慧開
朝代：宋

咄這村僧，百拙千醜。
用處顢頇，舉止磔斗。
秉惡毒鉗鎚，碎情塵窠臼。
佛祖飲氣吞聲，魔外望風拱手。
有時漢語胡言，總當談玄說妙。
有時把拍板門槌，唱雲門曲合胡笳調。
有時指圓覺場作牛欄，有時喚普光殿爲馬廐。
如斯孟浪爲人，鈍置月林之後。
護國嗣本長老請贊
作者：釋慧開
朝代：宋

法身無相，徒更形容。
本來面目，逼塞虛空。
浩蕩十方能變化，行看九萬自摶風。
護國嗣源長老請贊
作者：釋慧開
朝代：宋

龍牀角畔，建古招提。
一滴渾無，嗣曹源正派。
寸絲不掛，付夜半伽梨。
成家喜見破家兒。
龐居士贊
作者：釋慧開
朝代：宋

平欺馬祖，下視諸方。
生涯蕩却，今古無雙。
不與萬法爲侶，一口吸盡西江。
偈一百二十首·其七七
作者：釋懷深
朝代：宋

今朝四月十五，已見炎炎酷暑。
只宜搖扇飲水，豈可譚今引古。
卻請九仙長老，傾些清涼法雨。
衆中釘觜禪和，便好出來進步。
問教口似磉盤，始信長老難做。
親長老，自照顧，發機須是千鈞弩。
偈一百二十首·其七九
作者：釋懷深
朝代：宋

世事悠悠，不如山丘。
青松散日，碧澗長流。
山雲當幕，夜月爲鈎。
臥藤蘿下，塊石枕頭。
饑餐混飲渾無事，自在溈山水牯牛。
偈一百二十首·其七六
作者：釋懷深
朝代：宋

以法傳心，似衣表信。
黄梅山頭，白蓮峰頂。
分付曹溪路上人，一模鑄就黄金印。
偈一百二十首·其九七
作者：釋懷深
朝代：宋

祖師妙訣，頭頭漏泄。
衆生日用不知，只管強生分別。
豈不見靈雲陌上桃花，趙州指出庭前柏。
別別，正似紅爐一點雪。
偈一百二十首·其二四
作者：釋懷深
朝代：宋

今朝喫粥太晚，徐六街頭擔飯。
只知打鼓陞堂，不覺又是喫飯。
喫粥了喫飯，喫飯了喫粥。
清風月下守株人，涼兔漸遙春草綠。
偈一百二十首·其五五
作者：釋懷深
朝代：宋

動絃別曲，葉落知秋。
隔牆見角，便知是牛。
伶俐衲僧，纔眨眼商量，已落第三籌。
休休，不如無事掛心頭。
偈一百二十首·其六五
作者：釋懷深
朝代：宋

一居丈室，家風壁立。
把斷重關，有誰敢入。
直饒鐵眼銅睛漢，也是門頭戶底人。
前住慧林歷代禪師真贊·佛光正禪師
作者：釋懷深
朝代：宋

炟赫佛光，逆順無礙。
道傳崑山，聲飛湖海。
戲笑怒罵，皆師三昧。
風流處，更尤佳。
曾悟庭前栢，春風二月花。
前住慧林歷代禪師真贊·佛陀遜禪師
作者：釋懷深
朝代：宋

轉方作圓，輝今耀昔。
龍袖三關，金鎚一擊。
五十餘年，脇不至席。
逆鱗句，阿誰識，生死觀來如戲劇。
前住慧林歷代禪師真贊·圓照法空禪師
作者：釋懷深
朝代：宋

大圓鏡中，真光明炬。
慈中有威，擊塗毒鼓。
威中有慈，闢荆棘路。
無緣飾，沒遮護。
一切衆生，睹相而悟。
前住慧林歷代禪師真贊·月印禪師
作者：釋懷深
朝代：宋

凜然孤風，粲然眉目。
利劍當門，誰敢輕觸。
脫略處，妙難傳，萬仞峰前駕鐵船。
前住慧林歷代禪師真贊·祖印悟禪師
作者：釋懷深
朝代：宋

師道平夷，師貌渾厚。
持如地心，開無妄口。
四坐道場，一塵不受。
節角處，沒窼臼，三眼神龜火裏走。
前住慧林歷代禪師真贊·覺海沖禪師
作者：釋懷深
朝代：宋

言簡理直，道高德重。
無妄談笑，無妄迎送。
衲子入門，毛髪聳動。
密密處，莫能觀，倚天靈刃照人寒。
因勝澄禪師下火
作者：釋懷深
朝代：宋

這老子，斗時枯槁，不近人情。
四海獨孤標，一身無伴侶。
雖則兩提祖印，實無一法與人。
閨門端坐冷啾啾，夜靜獨爲鬼神說。
任你傍人惡發，我心終未和同？時開眼對青山，自笑滿頭生白髮。
諸禪人下火·其二
作者：釋懷深
朝代：宋

浮生岸樹井藤，畢竟終歸敗壞。
這僧撩起便行，也是平生慶快。
著上沒底芒鞋，拋下這箇皮袋。
茶？壇？火猶在，延壽堂中人又終。
方言？身渾？同一夢中。
諸禪人散灰·其二
作者：釋懷深
朝代：宋

俗壽五十有三，出家一十八夏。
平生行脚游方，多在鹽城興化。
最好不曾參禪，免見鑽龜打瓦。
今朝子細看來，也好一場詰霸。
才公才公莫要怕，焦山布施你，一轉古人話。
凈裸裸，赤灑灑，南北東西沒可把。
忽然撞著閻羅王，拈起拂子驀口打。
諸禪人散灰·其五
作者：釋懷深
朝代：宋

嚴兄嚴兄，善爲道路。
從今換骨洗腸，更莫和泥合土。
熟處放教生，生處不要住。
揚子江頭浪拍天，莫教濕卻娘生褲。
陞堂頌古五十二首·其一二
作者：釋懷深
朝代：宋

臘月二十五，拄杖二十五。
燈籠二十五，拂子二十五。
普請栽菜上堂，焦別無見解，且學古人栽菜。
若還摠不生根，也是諸人有彩。
無端跂死禪和，只要硬守疆界。
忽然築著磕著，便見草賊大敗。
大凡履踐此事，須要自由自在。
從教土面灰頭，不怕風吹日曬。
老來意在钁頭漫，家風自有通人愛。
陞堂頌古五十二首·其四
作者：釋懷深
朝代：宋

芭蕉聞雷開，還有耳麽。
葵花隨日轉，還有眼麽。
社桑知天風，還有心麽。
海水知天寒，還有意麽。
無情之物，尚自知時。
多少衲僧，一向瞌睡。
頌古三十首·其一
作者：釋懷深
朝代：宋

頭陀飲光，多聞慶喜。
合掌擎拳，難兄難弟。
一朝狹路兩相逢，裂轉雙睛無處避。
便向門前倒剎竿，丈夫自有衝天志。
頌古三十首·其一八
作者：釋懷深
朝代：宋

法身無相，法眼無瑕。
因風吹火，借水獻花。
絲毫不立，萬別千差。
但看來年三二月，啣泥燕子入人家。
頌古三十首·其二五
作者：釋懷深
朝代：宋

雲門一枚糊餅，天下衲僧咬嚼。
若非鐵作牙關，往往完圝吞卻。
吞時易，吐時難，莫道從來麯一般。
踏看韶陽關捩子，方能平地起波瀾。
頌古三十首·其二六
作者：釋懷深
朝代：宋

趙州門戶，都無關鎖。
侍者粗心，當頭蹉過。
靈利沙彌，珍重便行。
這裏下一轉語，夜深歸堂向火。
偈二首·其二
作者：釋擇崇
朝代：宋

西山青，無謂情。
洪井碧，無涓滴。
西山人，見曷親。
西山事，無可似。
若是靈利底舉著便知，懵懂者付與德山臨濟。
偈十二首·其一〇
作者：釋文準
朝代：宋

八月中秋天涼，芙蓉花發題目禪房。
老胡大道分明在，不必諸方問短長。
短不是短，長不是長。
短長不是處，是道非思量。
思量不及，文彩愈彰。
秋山兮秋雲片片，秋江兮秋水洋洋。
風悲蘭社，天澹滄浪。
欲言言不及，林下好商量。
偈十二首·其一一
作者：釋文準
朝代：宋

今朝臘月十五，切忌葛藤露布。
者事直下分明，當處超佛越祖。
便與麽去，苦苦。
寒山子能莽齒，十年歸不得，忘卻來時路。
呵呵呵。
偈十二首·其一二
作者：釋文準
朝代：宋

天道運行，節氣頻更。
五日爲候，十日爲旬。
三十日爲月，十二月爲年。
一日一日，因循因循。
五九盡，又逢春。
自贊·其二
作者：釋文準
朝代：宋

爾圖我真，又求我贊。
我真我贊，兩重公案。
家醜不外揚，己德不自談。
寄之以數，六九五十三。
送利監收
作者：釋文準
朝代：宋

開眼合眼，道契寰中。
東行西行，禪非物外。
大仰插鍬叉手，靴裏動指頭。
南泉把鎌刈茅，誰人知此意。
今也道不及古，僧僧解數滿肚。
但尋雪月風華，失卻昔年活路。
不能返照回光，法界毗盧全露。
阿呵阿，笑倒利頭陀，風前月下囉哩囉。
深夜處分諸火客，你看甚麽火色。
頌古五首·其七
作者：釋文準
朝代：宋

好笑提婆達多，入捺落十小劫波。
然得三禪妙樂，吹布毛須還鳥窼。
頌古五首·其五
作者：釋文準
朝代：宋

之乎者也，衲僧鼻孔，大頭向下。
若也不會，問取東林王大姐。
放鶴操
作者：釋文珦
朝代：宋

相彼胎禽兮有志凌霄，翦翎鎩翼兮羈縻於籠牢，爲時人之近玩兮中心鬰陶。
有高人兮逆知其然，養成羽儀兮縱之於千仞之巔，使全其性兮逍遥乎九天。
九天之高兮穹窿，鶴之樂兮融融，維高人之德兮與天無窮。
春日吟
作者：釋文珦
朝代：宋

春山青，春水綠，野鳥啼春聲續續。
提壺勸我飲，杜鵑勸我歸。
吾歸不待勸，吾貧無酒資。
之二蟲，不吾知，徒爾爲。
雉朝飛
作者：釋文珦
朝代：宋

春日遲遲，有雉朝飛。
一雄自得，群雌相隨。
自西自東，飲啄不違。
牧犢採薪，見而感之。
我生徒爲人，七十反無妻。
嘗聞二南世，天下無鰥嫠。
萬物得其所，婚姻皆以時。
偈四首·其一
作者：釋文璉
朝代：宋

諸方浩浩談玄，每日撞鐘打鼓。
西禪無法可說，勘破燈籠露柱。
門前不置下馬臺，免被傍人來借路。
若借路，須照顧。
腳下若參差，邯鄲學唐步。
偈四首·其二
作者：釋文璉
朝代：宋

心生種種法生，森羅萬象縱橫。
信手拈來便用，日輪午後三更。
心滅種種法滅，四句百非路好處。
直饒達磨出頭，也是眼中著屑。
心生心滅是誰，木人攜手同歸。
歸到故鄉田地，猶遭頂上一鎚。
偈頌五首·其五
作者：釋文禮
朝代：宋

夜明簾外，寶鑑臺前。
元無兼带，豈有偏圓。
古渡無人霜月冷，蘆花風靜鷺鷥眠。
六代祖師贊·其一
作者：釋文禮
朝代：宋

咄咄胡僧，齒缺面黑。
滿口鄉談，無人譯得。
只知結果自然成，不知滿地花狼藉。
六代祖師贊·其三
作者：釋文禮
朝代：宋

內外中間，覓罪不得。
瞌睡醒來，眼睛突出。
一從歸去皖公山，直至如今沒蹤蹟。
六代祖師贊·其二
作者：釋文禮
朝代：宋

哀哉斷臂，甘受欺瞞。
心既不有，何處求安。
寂寂少林人不見，一庭風雪夜漫漫。
六代祖師贊·其五
作者：釋文禮
朝代：宋

黄梅再來，青松依舊。
前身後身，一場逗漏。
七百高僧總作家，唯有南能不唧𠺕。
六代祖師贊·其六
作者：釋文禮
朝代：宋

倩人書偈，巧說脫空。
傳衣宵遁，喪盡英雄。
非風旛動惟心動，依舊埋身草莽中。
六代祖師贊·其四
作者：釋文禮
朝代：宋

破頭山前，三辭詔旨。
教壞小兒，賣弄唇嘴。
無端又上牛頭山，更與懶融說道理。
頌古五十三首·其一二
作者：釋文禮
朝代：宋

日面佛，月面佛。
西巖樹色含煙，東谷華光映日。
仰視莫窮，俯看已老。
一時分付主林神，明眼衲僧無處討。
頌古五十三首·其二七
作者：釋文禮
朝代：宋

泥佛金佛木佛，度水度火度爐。
妙體本來無處所，莫將真佛强塗糊。
頌古五十三首·其二九
作者：釋文禮
朝代：宋

上等接人，了無回互。
據坐堂堂，是何謂度。
帥王用處若軒昂，爲渠拽倒破禪床。
偈八首·其一
作者：釋明辯
朝代：宋

猛虎口邊拾得，毒虵頭上安排。
更不釘摏搖櫓，回頭別有生涯。
婆子被我勘破了，大悲院裏有村齋。
偈八首·其三
作者：釋明辯
朝代：宋

十五日已前不得去，少林雙履無藏處。
十五日已後不得住，桂子天香和雨露。
偈八首·其二
作者：釋明辯
朝代：宋

諍五眼，湧金春色晚。
得五力，吹落碧桃華。
唯證乃知難可測。
偈八首·其八
作者：釋明辯
朝代：宋

龍門和尚，闡提潦倒。
不信佛法，滅除禪道。
拶破毗盧向上關，貓兒洗面自道好。
自贊三首·其一
作者：釋明辯
朝代：宋

土豹長老，悟處敲誵。
滑頭勝似蓴菜，軟頑何啻黐膠。
曾被三腳驢子，踏得鼻孔成四。
自贊三首·其三
作者：釋明辯
朝代：宋

潦倒住持，不言規矩。
聚三百僧，說無義語。
平生要討便宜，落水也求乾處。
達磨贊
作者：釋明辯
朝代：宋

昇元閣前懡㦬，洛陽峰畔乖張。
皮髓傳成放霸，雙履無處埋藏。
不是一番寒徹骨，爭得梅花撲鼻香。
頌古三十二首·其一六
作者：釋明辯
朝代：宋

左轉右轉，金剛寶劍。
全藏半藏，由基發箭。
紅心心裏中紅心，驚得須彌頭倒旋。
頌古十六首·其一
作者：釋明辯
朝代：宋

黄金鑿，白玉椎。
開開混沌竅，透出玄元機。
太平曲
作者：釋普初
朝代：宋

無爲而爲，神而化之。
灑德雨以霶霈，鼓仁風而雍熙。
民如野鹿，上如標枝。
十八子，知不知。
哩哩囉，囉囉哩。
偈頌二十一首·其一三
作者：釋普寧
朝代：宋

久嚮雙林，可曾遊歷。
及乎到來，果是殊別。
山環水繞，寺廣人稀。
內空外空，無彼無此。
彷彿威音那畔，分明古佛家風。
不妨按下雲頭，鉢囊暫且高掛。
坐則同坐，行則同行。
同苦同甘，同憂同樂。
必竟事作麽生，但看人情若好，自然喫水也肥。
偈頌二十一首·其一九
作者：釋普寧
朝代：宋

去年十月十七，被命來尸敗席。
陳逋弊積如山，中外倉庫赤立。
勉效佛在世時，持鉢沿門求乞。
不憚涉險登危，波波爲衆竭力。
逗到四月十五，恰滿六箇月日。
諸方禁足安居，雙林豈容禁足。
領衆展轉求賢，然後求己的實。
心空及第歸來，和這自己拋擲。
更有一事告報，古聖言端語的。
寧可熱鐵纏身，不受信心人衣。
寧可鎔銅灌口，不受信心人食。
喫飯忽咬著砂，一生參學事畢。
若不量彼來處，水也難消一滴。
且誵訛在什麽處，直待當來問彌勒。
偈頌二十一首·其一二
作者：釋普寧
朝代：宋

拄杖頭邊，草鞋跟底。
隨緣放曠，隠遁過時。
豈謂業債難逃，復落他家綣繢，扶病拖泥带水。
只得豎四橫三，乘時拽取。
正續山與雲黄山鬭額，爲復是神通游戲。
爲復是法爾如然。
不見道，浙東山，浙西水，四海五湖皇化裏。
偈頌二十一首·其一五
作者：釋普寧
朝代：宋

一陽來復，暖囘幽谷。
雲黄山上，喜氣浮空。
綉水溪頭，疏影含玉。
老胡不會轉身句，無節目中生節目。
累及拄杖子，皮膚脫落盡，通身烏律漆。
偈頌二十一首·其一八
作者：釋普寧
朝代：宋

這箇老漢，軟頑希罕。
煨而不熟，煮而不爛。
沒興遭他負累，被陷雲黄苦難。
怨之不已，恨之不休，且將這箇雪冤讎。
偈頌二十一首·其一六
作者：釋普寧
朝代：宋

雲門一曲，調高千古。
子細推窮，從來無譜。
此曲只應天上有，大士得來無本據。
今日當陽分付，新年諸路化主。
在處富有知音，遇著知音舉似。
舉似則不無，且道是何曲調，臘月二十五。
偈頌二十一首·其一四
作者：釋普寧
朝代：宋

破砂盆，漏燈盞。
死偷心，滅正眼。
近之則愈遠，親之則愈疎。
瞻之在前，忽然在後。
全明全暗，雙放雙收。
番復看來，當甚熱大。
是則也是，只如進前叉手。
偈頌二十一首·其二〇
作者：釋普寧
朝代：宋

諸方此日，安居禁足。
雙林難說，禁足安居。
厨乏聚蠅之糝，廩無隔宿之儲。
策杖遍叩檀度，免我一衆饑虛。
休以蠟人爲驗，但願處處逢渠。
早知今日事，悔不慎當初。
偈頌二十一首·其八
作者：釋普寧
朝代：宋

衲僧門下，活路通天。
脚頭脚底，能方能圓。
照顧踏破常住磚。
偈頌四十一首·其一
作者：釋普寧
朝代：宋

迷悟兩門，聖凡二路。
總與諸人開闢了也，普請一時證入。
偈頌四十一首·其一〇
作者：釋普寧
朝代：宋

諸方安居結制，靈巖結制安居。
雖是一般規矩，於中大有差殊。
趙州東壁掛葫蘆。
偈頌四十一首·其一七
作者：釋普寧
朝代：宋

我此門風，孤危不立。
若是臨濟兒孫，便請單刀直入。
偈頌四十一首·其一六
作者：釋普寧
朝代：宋

拆東籬，補西壁。
從空架空，以楔出楔。
佗時聳壑昂霄，須信不勞餘力。
偈頌四十一首·其一四
作者：釋普寧
朝代：宋

拄杖子，化爲龍。
拏雲攫霧，妙應難窮。
霈然洪霔，四海皆通。
五穀結實，萬物歸功。
鼓腹謳歌忘世事，太陽依舊海門東。
偈頌四十一首·其七
作者：釋普寧
朝代：宋

目前無法，意在目前。
東西十萬，南北八千。
達磨不來東土，二祖不往西天。
點檢將來，只見一邊。
偈頌四十一首·其三三
作者：釋普寧
朝代：宋

同飲龍淵，同依師席。
切瑳琢磨，相滋相益。
分袂東西，各提祖令。
越漠來投，心膽傾盡。
執別恰恰一周，千里俯垂輝映。
舉衆再奉慈光，無異撥雲見日。
若是向上向下，總將靠之一壁。
憶得凌霄蠱毒之家，水也不曾沾他一滴。
阿呵呵，會也麽。
青山不鎖長飛勢，滄海合知來處高。
偈頌四十一首·其二
作者：釋普寧
朝代：宋

坐斷千差，當陽烜赫。
任是須彌燈王，也須望空斫額。
偈頌四十一首·其二〇
作者：釋普寧
朝代：宋

折脚鐺，破木杓。
無柄霸，難摸索。
橫拈倒用，破二作三。
正按傍提，七穿八穴。
偈頌四十一首·其二七
作者：釋普寧
朝代：宋

右脇纔生，便放拍盲。
指天指地，獨步縱橫。
雲門要打殺，建長助掘坑。
惡種從教不復萌，雖然也是賊過後張弓。
偈頌四十一首·其二三
作者：釋普寧
朝代：宋

弟應兄呼，自揚家醜。
倒却剎竿，全機漏逗。
雖有西湖月如晝，何似南禪鐵苕箒。
偈頌四十一首·其二二
作者：釋普寧
朝代：宋

東澗水，清且泚。
源遠流長，波騰鼎沸。
從這裏入，不知其幾。
是則是，只如國一禪師經過梁溪，驀將泗州大聖鼻孔一捏，直得無處出氣。
爲復壓良爲賤，爲復神通游戲。
君子可入。
偈頌四十一首·其二八
作者：釋普寧
朝代：宋

昨日晴，今日雨。
春夏交承，時節順序。
一似林下衲僧，不越規矩。
三月安居，克期而取。
西天以蠟人冰，雲峰以鐵彈子。
建長亦有一條活路，饑則餐，渴則飲，閑則坐，困則眠，以此爲據。
諸人但任麽參，決不賺忤。
偈頌四十一首·其二四
作者：釋普寧
朝代：宋

金烏急，玉兔速，百歲光陰一瞬息。
惟有拄杖子，硬葛狚，黑粼皴，勿變遷，無面目。
三月護生，九旬禁足。
酌然使得十二時，不被十二時催促。
任他門外紅塵擾擾，來往憧憧，肥馬碌碌，瘦馬碌碌。
驀然翻變化爲龍，爲雨爲霖俱莫測。
偈頌四十一首·其八
作者：釋普寧
朝代：宋

沒絃琴，指趣深。
尖新曲調，須遇知音。
高山流水無窮意，落落斷崖千萬尋。
偈頌四十一首·其四
作者：釋普寧
朝代：宋

披野干皮，作獅子吼。
指東爲西，將無作有，驚起法身藏北斗。
出山相贊
作者：釋普寧
朝代：宋

入山出山，何異何別。
六年所成，一時漏泄。
那堪滿口嚼冰雪。
寒山拾得贊
作者：釋普寧
朝代：宋

指東畫西，眼笑眉垂。
心似秋月，髮如亂絲。
吟句不成句，題詩不是詩。
豐干輕饒舌，敗缺一時知。
善哉苦哉，敢稱七佛之師。
普化贊
作者：釋普寧
朝代：宋

踢倒飯床，特地乖張。
指空話空，撤顛撤狂。
木槌拈來換人眼，贏得惡聲滿大唐。
栽松道者
作者：釋普寧
朝代：宋

栽培得地，節操蒼然。
死而復活，身後身前。
楖𣗖橫肩阿剌剌，再來不直半分錢。
渡江達磨贊
作者：釋普寧
朝代：宋

道箇不識，自生荆棘。
曈曈渡江，忍羞面壁。
頼有神光與雪屈。
無準和尚頂相贊
作者：釋普寧
朝代：宋

文武火煨殺人，千衲子恨難伸。
五處主法，雙徑兩新。
內庭敷演，賜號超倫。
自創正續梵苑，延納雲水高賓。
將謂多少奇特，依前滿面埃塵。
義簡禪人畫圓相請贊
作者：釋普寧
朝代：宋

圓同太虛，無欠無餘。
良由取捨，所以不如。
恁麽說話，早是起模畫樣了。
殊不知纔擬任麽，便不任麽。
更問如何若何，笑倒嵩山破竈墮。
行道持數珠觀音贊
作者：釋普寧
朝代：宋

從聞思修，入三摩地。
八萬行門，一十九類。
尋聲救苦越塵沙，一串數珠數不已。
偈頌二十五首·其一
作者：釋普巖
朝代：宋

豁開戶牖，直出直入。
鮎魚上竹竿，俊鶻趁不及。
偈頌二十五首·其一一
作者：釋普巖
朝代：宋

歸來出去，迦葉貧，阿難富。
出去歸來，南天台，北五臺。
目前包裹，滿面塵埃。
禹力不到處，河聲流向西。
偈頌二十五首·其一七
作者：釋普巖
朝代：宋

一陽生也，樹頭驚起雙雙魚，石上迸出長長筍。
即日伏惟兩序，高人現前清衆。
履茲長至，倍膺戩穀。
喝一喝，俗氣未除。
偈頌二十五首·其一九
作者：釋普巖
朝代：宋

一葉落，天下秋。
一塵起，大地收。
臨濟掌黄蘗，南泉喚趙州。
開口不在舌頭上，夜濤催發海南舟。
偈頌二十五首·其一二
作者：釋普巖
朝代：宋

近之不遜，遠之則怨。
無義無情，可貴可賤。
一年一度雪深冤，畢竟無人是的傳。
偈頌二十五首·其一八
作者：釋普巖
朝代：宋

季春漸暄，鳥啼花笑。
恒沙數見聞覺知，悉皆了了。
偈頌二十五首·其一六
作者：釋普巖
朝代：宋

洞門無鑰，劍閣崔嵬。
風露高寒，且非人世。
是則是，天上人間知幾幾。
者僧一問不將來，黄蘗通身是泥水。
偈頌二十五首·其一四
作者：釋普巖
朝代：宋

毒攻毒，楔出楔。
老曹山，不識別。
那裏是者僧喫酒處。
偈頌二十五首·其九
作者：釋普巖
朝代：宋

風雲合匝，龍虎交馳。
一進一退，各適其宜。
叢林烜赫，慧命流輝。
壽丘面皮厚多少，惟許通方作者知。
偈頌二十五首·其二
作者：釋普巖
朝代：宋

出現楊州，坐斷壽丘。
脚跟不點地，贏得一身愁，不是冤家不聚頭。
偈頌二十五首·其二〇
作者：釋普巖
朝代：宋

顯慈鼻祖，諾庵法兄。
機如電掣，辯似河傾。
無心相撞著，分外得人憎。
彼此不堪爲種草，先師之道轉竛竮。
偈頌二十五首·其八
作者：釋普巖
朝代：宋

離四句，絕百非。
清寥寥，白滴滴。
直透萬重關，不住青霄外。
千手大悲提不起，爍迦羅眼莫能窺。
偈頌二十五首·其四
作者：釋普巖
朝代：宋

馬頭回，牛頭沒。
一字入公門，九牛曳不出。
又
作者：釋普巖
朝代：宋

妙在轉處，密在汝邊。
繪予面目，正中乖偏。
踏翻却謝郎船。
不撥萬象，火冷灰寒。
我有丰子分，誰道不完全。
十分狼藉難收拾，微風吹動碧琅玕。
布袋和尚贊
作者：釋普巖
朝代：宋

山月未出，海雲忽飄。
瞑目而坐，歸路迢迢。
布袋裏頭無長物，許誰胡蝶夢溪橋。
濟顛書記贊
作者：釋普巖
朝代：宋

毀不得，贊不得，天台出得箇般僧，一似青天轟霹靂。
走京城，無處覓。
業識忙忙，風流則劇。
末後筋斗背翻，煅出水連天碧。
稽首濟顛，不識不識。
狹路相逢捻鼻頭，也是普州人送賊。
觀音大士贊
作者：釋普巖
朝代：宋

草木丘陵，風雷雲氣。
具足妙相尊，證入三摩地。
萬象森羅從鼎沸。
達磨大師贊
作者：釋普巖
朝代：宋

葦航身險，風急水寒。
九年面壁，用盡心肝。
大唐人不識隻履過西天，單傳直指待馿年。
偈頌一百二十三首·其一
作者：釋普度
朝代：宋

前不搆店，後不迭村。
當陽坐斷，上下平分。
更看直透雲霄之頂，獨步乾坤。
偈頌一百二十三首·其一〇
作者：釋普度
朝代：宋

毫末非輕，丘山非重。
按佛祖雲頭，穿衲僧鼻孔，剖破方知無罅縫。
偈頌一百二十三首·其一〇一
作者：釋普度
朝代：宋

一佛出世，祥光布地。
一念萬年，壽山增翠。
曉來風起滿庭香，吹綻蟠桃三五蘂。
偈頌一百二十三首·其一〇三
作者：釋普度
朝代：宋

用文武火，運惡鉗鎚。
死學者偷心，開人天眼目。
大用機前轉轆轆，十分慈悲，十分惡毒。
六踞名藍兮一笑來歸，青燈夜寒兮香風馥馥。
偈頌一百二十三首·其一〇九
作者：釋普度
朝代：宋

二大老，一人船行，一人步到。
狹路相逢，掀眉一笑。
偈頌一百二十三首·其一〇五
作者：釋普度
朝代：宋

屋裡有金，外頭有秤。
鹽鹹醋淡，斤兩自定。
自然左右逢原，管取拍拍是令。
偈頌一百二十三首·其一〇八
作者：釋普度
朝代：宋

今朝七月十五，衲僧拄杖起舞。
頭頂西天，脚踏東土。
遊歷百城，不移寸步。
阿呵呵，白雲綻處青山露。
偈頌一百二十三首·其一一
作者：釋普度
朝代：宋

破沙盆，沒巴鼻，盡大地人扶持不起。
玉山路上，荆棘參天。
鍾阜山前，清風匝地。
擘破寶公面皮，德雲無處回避。
偈頌一百二十三首·其一一〇
作者：釋普度
朝代：宋

天無四壁，大地爲爐。
籬頭吹觱栗，寒鴈一聲孤。
老胡若不渡江去，至今火種一星無。
偈頌一百二十三首·其一一七
作者：釋普度
朝代：宋

一日三，三日九。
只知暑往寒來，不覺躘蹱老朽。
退一步，絕離微。
百花開盡後，黄菊在東籬。
偈頌一百二十三首·其一一二
作者：釋普度
朝代：宋

震法雷，擊法皷。
玉角金鱗，興雲吐霧。
機前拶倒凌霄峰，大地撮來無寸土。
殺活全提，平欺佛祖。
偈頌一百二十三首·其一七
作者：釋普度
朝代：宋

一見便見，一得永得。
四邊界至，故是分明。
一寸筆頭，萬鈞之力。
三十年異苗飜茂，千萬古中流偉勣。
阿呵呵，知不知，青氈元是吾家物，好看金牛作舞時。
偈頌一百二十三首·其一三
作者：釋普度
朝代：宋

大海揚塵，高源出水。
狹路相逢，知心有幾。
明明玉鑑光中，浩浩煙波萬里。
鸑鷟擎頭，金鱗擺尾。
江北江南絕望時，一聲霹靂清飈起。
偈頌一百二十三首·其一九
作者：釋普度
朝代：宋

雨洗炎威，秋磨霄漢。
風傳䆉稏香，鴈腹寒岩畔。
位轉功回木馬嘶，劫外不須重借伴。
偈頌一百二十三首·其一二一
作者：釋普度
朝代：宋

聲前一句，格外一機。
不墮古今，寧存凡聖。
妙高臺上，玉鑑光中。
日日安居，時時禁足。
風恬浪靜，海晏河清。
長期短期，平等受用。
闌干同倚不同倚，消得龍王多少風。
偈頌一百二十三首·其一六
作者：釋普度
朝代：宋

今朝五月五，諸方盡鳴皷。
不說藥病相治，便說書符呪士。
金山伎倆既無，未免別行一路。
日輪當午。
偈頌一百二十三首·其一四
作者：釋普度
朝代：宋

推不去，挽不來。
南天台，北五臺。
大地寥寥兮何者當情，春風浩浩兮雨打莓苔。
見成公案，不涉安排，豈在見桃花而後眼開。
偈頌一百二十三首·其七七
作者：釋普度
朝代：宋

露滴滴，風凄凄。
黄花香滿路，何獨在東籬。
高低普應，步步相隨。
偈頌一百二十三首·其七九
作者：釋普度
朝代：宋

普天寒色，大地爲爐。
但見清風壁立，不知石爛松枯。
丹霞燒木佛，因甚院主墮眉鬚。
若無這些火種，討甚碧眼老胡。
偈頌一百二十三首·其七二
作者：釋普度
朝代：宋

達磨西來，只箇不識。
鐵壁銀山，挨拶不入。
因甚分皮分髓，飛來峰高冷泉碧。
偈頌一百二十三首·其七五
作者：釋普度
朝代：宋

大機圓應，大用無方。
撲碎破沙盆，滅却正法眼。
要津把定，佛祖潜蹤。
正案傍提，百發百中。
偈頌一百二十三首·其七八
作者：釋普度
朝代：宋

落葉飄飄，秋江清淺。
烈士相逢，干戈不展。
言多去，道轉遠。
偈頌一百二十三首·其七六
作者：釋普度
朝代：宋

八月九月，不寒不熱。
盤山擲劍揮空，正是箇般時節。
無古無今，無間無歇。
癡雲卷盡雨聲收，千里萬里一條鐵。
偈頌一百二十三首·其七四
作者：釋普度
朝代：宋

不釘桃符，不懸艾虎。
駕鐵牛機，擊塗毒皷。
千妖百怪盡潜蹤，靈鷲峰高日卓午。
偈頌一百二十三首·其三
作者：釋普度
朝代：宋

有主有賓，無疎無親。
直饒七佛到來。
各與三十拄杖，少喜多嗔。
偈頌一百二十三首·其三七
作者：釋普度
朝代：宋

古鏡無光，當臺自照。
森羅絕影，覿面難逃。
行不言之令，坐致太平。
贊無爲之化，六國晏清。
天高地厚，水綠山青。
山青青，水泠泠。
湘西古渡夕陽明，岳足當簷開畫屏。
偈頌一百二十三首·其三三
作者：釋普度
朝代：宋

山之高，水之深，非古亦非今。
老胡打失一隻履，葱嶺那邊無處尋。
偈頌一百二十三首·其三九
作者：釋普度
朝代：宋

白雲高，灘水急。
不動脚頭，全身直入。
偈頌一百二十三首·其三二
作者：釋普度
朝代：宋

智不到處，不妨道著。
吸盡長江，衝開碧落。
的的金圈栗棘，一一天花乳酪。
楊岐消息儼然存，大用機前活卓卓。
山僧合掌有分，諸人如何啗啄。
玉鑑光中宇宙寬，雙雙放出遼天鶻。
偈頌一百二十三首·其三六
作者：釋普度
朝代：宋

烹佛煉祖，鍛聖鎔凡。
殺活在手，寶劍光寒。
意在星兮不在盤。
偈頌一百二十三首·其三四
作者：釋普度
朝代：宋

風號寒，霜凜冽。
屋浪崩騰，飛銀撒雪。
截流過者，未稱全提。
作死馬醫，暖氣相接。
倒腹傾腸一線通，月明不借蘆花白。
偈頌一百二十三首·其九
作者：釋普度
朝代：宋

前佛性命，後佛紀綱。
開口即喪，閉口即錯。
瘥病不假馿駝藥。
偈頌一百二十三首·其九一
作者：釋普度
朝代：宋

入荒田，出荒田，信手拈來顆顆圓。
橫三千，豎三千。
雖曰眼底空花，直是明白洞然。
偈頌一百二十三首·其九七
作者：釋普度
朝代：宋

船來也到，陸來也到。
船來陸來，紅日杲杲。
白雲缺處燒痕青，春在少林元不老。
偈頌一百二十三首·其九九
作者：釋普度
朝代：宋

秧入土，麥上場。
豐年已兆，比屋盈倉。
饑來喫飯，熱來乘凉。
東倒西擂，隨緣遇方。
更無餘事可商量，夜來却被子規啼斷腸。
因甚如此，閻羅老子要飯錢。
偈頌一百二十三首·其二一
作者：釋普度
朝代：宋

千說萬說，不如親見。
有時怒濤衮底，有時水清月現。
風颼颼冷啾啾，雖然舊閣閑田地，一度贏來方始休。
偈頌一百二十三首·其二三
作者：釋普度
朝代：宋

群陰剝盡，一陽來復。
鐵樹花開，清香馥郁。
眼皮開未開，枝南復枝北。
凹凹凸凸破沙盆，何似鎮州大蘿蔔。
偈頌一百二十三首·其二二
作者：釋普度
朝代：宋

月冷天高，風號怒濤。
提殺人劍，用活人刀。
雲淡淡寒江鴈影，山渺渺落日危巢。
見成題目，眨上眉毛。
萬機頓罷歸來，也是徒勞。
偈頌一百二十三首·其二五
作者：釋普度
朝代：宋

說得一丈，不如行得一尺。
行得一尺，不如離却一寸。
山高分水深，青天分白日。
偈頌一百二十三首·其二六
作者：釋普度
朝代：宋

玉鑑光中，波澄月現。
展屠龍手，提金剛劍。
栗棘金圈一拶開，從君細嚼渾崙嚥。
有照有用，有舒有卷。
楊岐消息未全灰，優曇華笑春風面。
偈頌一百二十三首·其五
作者：釋普度
朝代：宋

拄杖子，無向背。
東拄西撐，登山涉海。
卞璧驪珠，泥團土塊，一時粉碎。
偈頌一百二十三首·其五〇
作者：釋普度
朝代：宋

面皮上刮得霜，枯骨裡敲出髓。
轉得身，吐得氣。
不是不是。
偈頌一百二十三首·其五七
作者：釋普度
朝代：宋

正法眼，破沙盆。
零敲碎打，不直分文。
一一銀山鐵壁，一一電掣雷奔。
偈頌一百二十三首·其五八
作者：釋普度
朝代：宋

正覺山前，明星皎皎。
夜半打失鼻孔，將謂一了便了。
中竺看來，有些短處，不說也好。
開得眼來天大嘵。
偈頌一百二十三首·其五六
作者：釋普度
朝代：宋

手指天，脚踏地。
目顧四方，真少兒戲。
自言惟我獨尊，天上人間誹誹。
偈頌一百二十三首·其五四
作者：釋普度
朝代：宋

長一線，一線長。
眼聞耳見，不用商量。
流水斷橋梅破萼，枝南枝北一般春。
偈頌一百二十三首·其八七
作者：釋普度
朝代：宋

二千年前，毗藍園裏。
地動山摇，禍胎忽起。
雲門瞎棒打不死，後代兒孫空切齒。
休切齒，杓柄短長，澆潑在你。
偈頌一百二十三首·其八二
作者：釋普度
朝代：宋

東湖輥底怒濤，青山參天荆棘。
兩處狹路相逢，拶得渠儂上壁。
恩難酬，怨難酬，熱煮冷泉流水，濃點淡茶一甌。
偈頌一百二十三首·其八六
作者：釋普度
朝代：宋

文殊雖令善財採藥，佛病祖病，未曾醫著。
靈隠病亦無，藥亦無，趙州東壁掛葫蘆。
偈頌一百二十三首·其八四
作者：釋普度
朝代：宋

聲前一句，斗換星移。
石火莫及，電光罔追。
栗棘蓬當面擲，全剛劍信手揮。
少林消息斷，花綻不萌枝。
偈頌一百二十三首·其六
作者：釋普度
朝代：宋

雨滌炎威，秋雲自在。
一片兩片拄杖頭，或卷或舒林木外。
白璧明珠，泥團土塊。
放去收來顆顆圓，填溝塞壑無人會。
阿呵呵，六隻骰子滿盆紅，有采無采，大家別賽。
偈頌一百二十三首·其六九
作者：釋普度
朝代：宋

短棹輕帆，風恬浪靜。
溢目湖光鏡樣平，漁歌未起同誰聽。
萬壑千巖，高低普應。
狼藉斷霞殘照中，船頭撥轉都收盡。
麽朅提國，親行此令。
偈頌一百二十三首·其六六
作者：釋普度
朝代：宋

祖師門下，討甚巴鼻。
東行西行，無是不是。
忽然籬下菊花黄，此時决定是重陽。
偈頌一百二十三首·其六四
作者：釋普度
朝代：宋

兔馬有角，牛羊無角。
寸毫尺釐，天地寥廓。
潘閬倒騎馿，攧殺黄番趠。
偈頌一百二十三首·其四
作者：釋普度
朝代：宋

一佛出世，千佛讚揚。
十方坐斷，獨露真常。
山蒼蒼，雲蒼蒼。
半開半合，隠顯全彰。
偈頌一百二十三首·其四〇
作者：釋普度
朝代：宋

花簇簇，錦簇簇。
吟不足，詠不足。
的的無絃琴上曲。
偈頌一百二十三首·其四一
作者：釋普度
朝代：宋

大機圓應，大智無方。
右左逢原，七穿八穴。
萬疊雲山一抹過，十八灘頭聲浩浩。
遇貴即貴，遇賤即賤。
法隨法行，法幢隨處建立。
要津把斷，縱奪臨時。
風細細，日遲遲。
四海浪平龍睡穩，九天雲浄鶴高飛。
偈頌一百二十三首·其四九
作者：釋普度
朝代：宋

樓閣門開，了無回互。
既是家裡人，便請直入。
偈頌一百二十三首·其四五
作者：釋普度
朝代：宋

麻三斤，乾屎橛。
不是五逆漢，此話憑誰說。
偈頌一百二十三首·其四六
作者：釋普度
朝代：宋

開口即錯，閉口即啞。
釘嘴鐵舌，一時列下。
碧玉盤，無縫罅。
寒山贊
作者：釋普度
朝代：宋

沒伎倆，愛吟詩。
一句子，少人知。
寥寥靜聽松風吹。
寮前老郎請贊
作者：釋普度
朝代：宋

心直如絃，性急似箭。
翻手覆手，日面月面。
零敲碎打破沙盆，我見人見衆生見壽者見。
寶公贊
作者：釋普度
朝代：宋

剪刀拂尺，高挂金錫。
賣狗懸羊，多虛少實。
掉發武帝趕達磨過江，五葉一花，從此狼藉。
稽首十二面觀音，正面有誰識得，㘞。
小師淳元請贊
作者：釋普度
朝代：宋

據坐胡床，風生萬壑。
無說而說，無作而作。
聲前的的有來源，必竟不留元字脚。
小師淳縝請贊
作者：釋普度
朝代：宋

工夫縝密，描畫不及。
正令全提，佛也不識。
十分惡毒得人憎，付與破家五逆。
懶瓚贊
作者：釋普度
朝代：宋

山窈窕，路羊腸。
紫泥下詔，御墨猶香。
報道我儂煨芋忙。
拾得贊
作者：釋普度
朝代：宋

生掃箒，用得親。
休指注，枉辛勤。
本來田地絕纖塵。
日本瓊林侍者請贊
作者：釋普度
朝代：宋

百醜千拙，無法可說。
一箇拳頭，硬如生鐵。
放開則日耀扶桑，捏聚則乾坤黯黑。
冤家莫興惡相從，正法眼藏瞎馿滅。
益侍者請贊
作者：釋普度
朝代：宋

面目可憎，胸中條直。
勿彼勿此，何損何益。
不將佛法當人情，一任破沙盆狼藉。
穹窿森長老請贊
作者：釋普度
朝代：宋

渠儂面目，畫則不似。
只因伎倆全無，重負楊岐擔子。
棒喝機前，阿誰敢擬。
橫拋豎擲破沙盆，通玄峰頂清風起。
臨濟贊
作者：釋普度
朝代：宋

黄蘗山頭兀坐，開口咬著生鐵。
高安灘上飜身，也似掉棒打月。
從茲便解，赤手白拈，以楔出楔。
別別，無位真人乾屎橛。
自贊
作者：釋普度
朝代：宋

畫得十分，且信一半。
脚尾脚頭，渾無畔岸。
一點鬼眼睛，黑豆終難換。
徐行緩步五峰頭，一輪明月凌霄漢。
藥山贊
作者：釋普度
朝代：宋

瓶內水，松下經。
有人來問，覿面相呈。
白雲散盡秋天青。
虛堂和尚贊
作者：釋普度
朝代：宋

戲海獰龍，出山猛虎。
眼蓋乾坤，氣吞佛祖。
嚴法令則滴水冰生，提向上則超今越古。
九據名藍，三奉詔旨。
無愧當年面壁人，只是口門多一齒。
郁維那請贊
作者：釋普度
朝代：宋

這漢酷毒，元無面目。
描畫難成，下筆則觸。
瞎衲僧正眼，滅老胡種族。
殃害叢林卒未休，一時付與清江郁。
五祖贊
作者：釋普濟
朝代：宋

萬本松杉，山山栽遍。
颺下钁頭，再呈舊面。
雙峰峨峨翠插天，天下人見渠不見。
偈頌六十五首·其一九
作者：釋普濟
朝代：宋

臘極嚴寒，凍破泥團。
不可默會，不可形言。
雞上樹，鴨下水，明朝更獻楚王看。
偈頌六十五首·其七
作者：釋普濟
朝代：宋

眼耳鼻舌身意，八萬四千法門，晝夜放光動地。
一翳在眼，空花亂墜。
偈頌六十五首·其三
作者：釋普濟
朝代：宋

十日雨，今日晴。
一則多年公案，明明舉似諸人。
若是覆盆之下，又爭怪得老僧。
偈頌六十五首·其九
作者：釋普濟
朝代：宋

有句無句，如藤倚樹，截鐵斬釘。
水不借路，樹倒藤枯。
西天胡子沒髭鬚，蹋殺楊歧三脚馿。
偈頌六十五首·其二〇
作者：釋普濟
朝代：宋

鷲嶺拈花，少林得髓。
病痛一般，脈息有異。
脈得著目前見鬼，脈不著死而不吊。
偈頌六十五首·其二一
作者：釋普濟
朝代：宋

栽田博飯，詭計百出。
插鍬叉手，通身荆棘。
枷棒場中親不親，草窠交輥見當人。
誰是當人，放筯忘恩。
偈頌六十五首·其二七
作者：釋普濟
朝代：宋

白鶴五通賢聖，瞥喜瞥嗔無定。
聞名不如見面，見面依然錯認。
從來與渠水米無交，年年今日，鉢盂安柄。
因甚如此，雞不喫穀，肫裏有病。
偈頌六十五首·其二九
作者：釋普濟
朝代：宋

風不鳴條，雨不破塊。
老胡忽西來，撥亂清平世。
偈頌六十五首·其二八
作者：釋普濟
朝代：宋

西來無意，遍天遍地。
玉兔東昇，金烏西墜。
老鼠齩牀頭，貓兒正憨睡。
莫教動著渠，動著便禍事。
二祖動著招禍上身，天寧今日開眼失利。
偈頌六十五首·其二六
作者：釋普濟
朝代：宋

砉碎明月珠，始爲家寶。
颺下鈯斧子，方是住山。
古策風高，天寬地闊。
別別，別峰妙轉風雷舌。
偈頌六十五首·其五
作者：釋普濟
朝代：宋

禾山打皷，雪峰輥毬，妙勝不打箇般車裏油。
一雙窮相手，兩箇死柴頭。
偈頌六十五首·其五〇
作者：釋普濟
朝代：宋

冬不寒，臘後看。
無人知此意，令我憶南泉。
偈頌六十五首·其五五
作者：釋普濟
朝代：宋

前佛後佛，無生不滅。
紫磨金色身，衲僧眼中屑。
偈頌六十五首·其五八
作者：釋普濟
朝代：宋

大道無門，十方有路。
無門不可不入，有路不可不到。
阿呵呵，不參禪，不說教。
飽飯熟睡游談，三毒無明浩浩。
偈頌六十五首·其五四
作者：釋普濟
朝代：宋

驗人眼，截流機。
德山臨際，伏惟伏惟。
偈頌六十五首·其八
作者：釋普濟
朝代：宋

知之一字，衆禍之門。
殺人放火，活捉生擒。
不是今日樞要，亦非上古典刑。
與賊過梯了也，攻牆割壁何人。
偈頌六十五首·其六二
作者：釋普濟
朝代：宋

九十日春，多雨少晴。
苔痕上階綠，草色入簾青。
偈頌六十五首·其四二
作者：釋普濟
朝代：宋

不參禪，不問道。
豎起鐵脊梁，死蛇鑽出草。
不是禪，不是道。
雲門千歲僧，越山鼐長老。
偈頌六十五首·其四八
作者：釋普濟
朝代：宋

南山雲，北山雨。
毗盧樓閣，豁開門戶。
花簇簇，錦簇簇。
彌勒大士，傾腸倒腹。
百城風月，目前領話，人畜草芥。
一時知有不知有，毗目仙人執善財手。
六祖贊
作者：釋普濟
朝代：宋

應無所住，白日迷路。
失脚黄梅，道傳千古。
不是風動非幡動，會也蚍蜉撼鐵柱。
圓覺頑空覺講主真贊二首·其一
作者：釋普濟
朝代：宋

頭鬅鬙，眼乖角。
得天台之奧旨，繼永嘉之先覺。
執文字見，離文字縛。
說大義則四座風生，徵異解則百川潮落。
昭昭乎教苑之祥麟，昂昂乎雞群之野鶴。
雖正席四處不足暢其設施，然分座五山亦不負其所學。
是爲廣智九世之孫，嘯巖一枝不致寥寞者矣。
圓覺頑空覺講主真贊二首·其二
作者：釋普濟
朝代：宋

眼裏有筋，舌頭無骨。
卓然特立，天台祖室。
寫懸河辯而四方絕唱，離文字相而諸天雨花。
扣其關者紛紛紜紜而退席，得其旨者崢崢嶸嶸而莫及。
且不以慈悲寶帳破麈白拂而當家傳，自有鸞膠續斷絃。
石佛清長老請贊
作者：釋普濟
朝代：宋

東山之源，東磵之淵。
截流之機，驗人之眼。
揚清激濁，地覆天翻。
六代祖師，豎毛呵手。
三生大像，頓足擎拳。
彼又何須指南，吳越令行，而後有傳。
福州長谿樂山王居士遣兒惟惺投師薙髮寫師頂相請贊·其一
作者：釋普濟
朝代：宋

聞名不如見面，見面不如聞名。
兩重虛假，一對眼睛。
不近人情處，是句也剗，非句也剗。
一味拍盲時，逼犬透牆，證龜成鼈。
如斯杜撰，豈堪人師。
誰知千里同風句，却有樂山居士知。
維摩贊
作者：釋普濟
朝代：宋

指桃駡李，敗種發機。
詞窮理盡，一嘿橫施。
大地山河背震吼，七佛之師懡㦬歸。
蘭亭四威儀·其一
作者：釋普濟
朝代：宋

行，崇山峻嶺，失脚蹋翻古井。
通身是口波瀾，何須三止四請。
蘭亭四威儀·其三
作者：釋普濟
朝代：宋

坐，茂林脩竹，高節虛心滿目。
個個盡是兒孫，香嚴口啞舌禿。
蘭亭四威儀·其二
作者：釋普濟
朝代：宋

住，晉朝古寺，無米無鹽無醋。
歲歲徧乞諸隣，三百六十餘度。
蘭亭四威儀·其四
作者：釋普濟
朝代：宋

卧，流觴九曲，青源白家香熟。
三杯席地幕天，不辨東西南北。
達磨大師贊·其二
作者：釋普濟
朝代：宋

五天竺國，東震旦土。
傳佛心宗，無本可據。
無本據，一葦橫趨，大江東去。
偈
作者：釋普鑑
朝代：宋

月圓，伏惟三世諸佛。
貍奴白牯，各各起居萬福。
時中淡薄，無可相延，切希寬抱。
老水牯牛，近日亦自多病多惱，不甘水草。
遇著暖日和風，當下和身便倒。
教渠拽杷牽犁，直是搖頭擺腦。
可憐萬頃良田，一時變爲荒草。
偈
作者：釋景元
朝代：宋

野干鳴，師子吼。
張得眼，開得口。
動南星，嗟北斗。
金剛階下蹲，神龜火裏走。
偈
作者：釋景暈
朝代：宋

雲門一曲臘月二十五，瑞雪飄空積滿江山塢。
峻嶺寒梅花正吐。
手把須彌槌，笑打虛空鼓。
驚起憍梵鉢提，冷汗透身如雨。
頌
作者：釋智
朝代：宋

吃官酒，卧官階。
當處死，當處埋。
沙場無限英靈漢，堆山積嶽露屍骸。
上竺柏庭月法師畫像贊
作者：釋智愚
朝代：宋

厚重如山，寬大如海。
丹青有神，莫擬其蹤。
僧繇筆妙，難狀其跡。
如上國之春歸，香風四吹。
如銀蟾之出水，萬象歛影。
是爲三教融通，大法之宗主者也。
丹霞見靈照女圖贊
作者：釋智愚
朝代：宋

冤有頭，債有主。
天然欲訪龐翁，恰好撞著此女。
揣盡家私，瓜甜蒂苦。
因茲上下不和同，牛奶郎忙塗赤土。
五祖演和尚贊
作者：釋智愚
朝代：宋

師之道兮不可得而稱，師之德兮不可得而述。
師之行兮不可得而聞，師之業兮不可得而見。
道德行業，聞見稱述，世人昭昭然若其。
荷佛祖慧命於將仆之際，轉凡夫於賢聖之域。
是謂之東山老人，吾不得而知焉。
亮座主贊
作者：釋智愚
朝代：宋

虛空講得，參天荆棘。
一喚回頭，杳無蹤跡。
夕陽掛樹梢，依然隠不得。
保寧勇和尚贊
作者：釋智愚
朝代：宋

性燥衲僧，佒佯座主。
抹過村草步頭，直下挨肩佛祖。
楊岐其師，白雲其侶。
一鳴鳳臺，凌跨今古。
偈頌二十一首·其一
作者：釋智愚
朝代：宋

開端令節，萬事從新。
普賢磨墨，文殊把筆，書箇事事大吉。
從茲常住寬餘，掃除逋積。
斗南長見老人星，五峯峨峨倚空碧。
偈頌二十一首·其一〇
作者：釋智愚
朝代：宋

平生好攻禪病，不知病是道源。
要知道源端的，直須陸地行船。
因思大唐裴相國作圓覺經一序，一字一義，聳動人天。
又思本朝溫國公製解禪頌六篇，一褒一貶，口業昭然。
匪伊自絕夙種，佛亦不度無緣。
偈頌二十一首·其一一
作者：釋智愚
朝代：宋

一氣潜回，百昌萌動。
君子道長兮露柱咨參，小人道消兮燈籠作舞。
義出豐年，道復太古。
國師歡喜問如何，冬至寒食一百五。
偈頌二十一首·其一三
作者：釋智愚
朝代：宋

夫蠱者最靈通，不期而會，不約而同。
拶著崖崩石裂，拋出金圈栗蓬。
驚倒露柱，嚇煞燈籠。
不知何處毒種，元來門裏有蟲。
偈頌二十一首·其一九
作者：釋智愚
朝代：宋

四達皇皇，無邊無表，因甚有新有舊。
會得此去漢陽不遠，不然黄鶴樓前鸚鵡洲。
偈頌二十一首·其一五
作者：釋智愚
朝代：宋

西天末葉，東土初枝。
趑趄梁魏兮形影相吊，冷坐嵩少兮路徑委蛇。
將謂單傳直指，誰知一握亂絲。
駡底恨底患在爲人之師。
今則枝枯葉隕，敷茂何期。
有屈明明無雪處，臨風只可自噓戲。
聊陳菲供，來兮鑒諸。
偈頌二十一首·其一八
作者：釋智愚
朝代：宋

老不禁寒，山邊水邊曝日。
春歸閬苑，長底短底從新。
笙歌叢裏賀年朝，錦綉筵中開壽域。
衲僧門下別有條章，每日蒙頭打坐。
不知歲月易遷，直饒拶著不來，誰展鉢盂喫飯。
偈頌二十一首·其九
作者：釋智愚
朝代：宋

觀東震旦，有大乘根器，逾海越漠而來，遠赴梁朝丹闕。
一言契合，如春卷衣。
北面折葦問津，信知桂讖不誣人。
追思嚴諱，炊黍鱠芹。
流水希聲絃欲斷，不知將底續芳塵。
偈頌二十一首·其二〇
作者：釋智愚
朝代：宋

上元新節，處處燒燈，都城巷陌，市廛邸店。
觀者如堵，惟復燈來眼底，眼到燈邊。
偈頌二十一首·其二一
作者：釋智愚
朝代：宋

百丈清規，千古洪範。
藏之則虛空絕跡，用之則綱令森嚴。
偈頌二十一首·其五
作者：釋智愚
朝代：宋

鳶飛戾天，魚躍于淵。
四夷拜舞，八表宣傳，笑看紅日上闌干。
偈頌二十一首·其六
作者：釋智愚
朝代：宋

天不文，地不理。
忽去忽來，如月印水。
歲月已往兮波旬得時，槨示雙趺兮飲光增喜。
悲兮喜兮，春風桃李。
一以貫之，曾子曰唯。
偈頌二十一首·其四
作者：釋智愚
朝代：宋

閙不如靜，忙不如閒。
靜閙俱泯，謂之得理。
歸宗事理絕，日輪正當午。
向道莫行山下路，果然猿叫斷腸聲。
偈頌二十五首·其一
作者：釋智愚
朝代：宋

迦葉當時性燥，下得一椎。
莫道文殊三處度夏，直饒黄面老子別有神通，也須腦門著地。
偈頌二十五首·其一〇
作者：釋智愚
朝代：宋

好一局棋，黑白已分。
只是末後一著，無人知得落處。
偈頌二十五首·其一七
作者：釋智愚
朝代：宋

一跳一躑，師子嚬呻。
一新一舊，和氣如春。
報恩尺不如寸，贏得癡坐，家裏有人。
偈頌二十五首·其一三
作者：釋智愚
朝代：宋

南嶽七十二峯，華頂萬八千丈。
瞻之無際，仰之無垠。
以此無窮數，用祝聖明君。
偈頌二十五首·其一二
作者：釋智愚
朝代：宋

溪林葉墮，塞鴈聲寒。
見成公案，大難大難。
百雜碎，鐵團圞，和風搭在玉闌干。
偈頌二十五首·其一八
作者：釋智愚
朝代：宋

蠅見血，鶻捉鳩。
拳來踢報，膠漆相投。
難提掇處轉風流。
偈頌二十五首·其一六
作者：釋智愚
朝代：宋

金以石試，人以言試。
古人自謂全璧而歸，不知身在草裏。
偈頌二十五首·其一四
作者：釋智愚
朝代：宋

一日日，一時時。
逗到臘八夜，眼上錯安眉。
東西不辨，南北狐疑，從教萬古業風吹。
偈頌二十五首·其七
作者：釋智愚
朝代：宋

槿花凝露，梧葉鳴秋。
遇景觸物，隨分知羞。
住住，諸方聞得道，我說老婆禪。
偈頌二十五首·其三
作者：釋智愚
朝代：宋

人間燈，天上月。
有明有暗，有圓有缺，底事貪觀心未歇。
興聖室內無油，免得證龜作鼈。
偈頌二十五首·其二
作者：釋智愚
朝代：宋

秋風淅淅，秋水冷冷。
千辛萬苦，負笈擔簦。
張公堠子李家店，草舍茅庵短作程。
偈頌二十五首·其二一
作者：釋智愚
朝代：宋

山僧恰似抱璞者，但欠臨風涕泣。
不道舉世無人，只是可惜許。
偈頌二十五首·其二四
作者：釋智愚
朝代：宋

古佛只在椎頭，每日呼來喚去。
非惟網令清巖，下下要分緇素。
興化當年錯用心，月明豈在珊瑚樹。
偈頌二十五首·其八
作者：釋智愚
朝代：宋

一年有十二箇月，每月一度團圓，其餘盡是缺。
中間晦明出沒，太半有不見者。
惟有今宵，分外皎潔。
無物堪比倫，教我如何說。
偈頌二十五首·其六
作者：釋智愚
朝代：宋

無義漢，誰識你。
口吃耳聾，馿拗到底。
一氣轉一藏，是非終難洗。
大法下衰，汙人唇齒。
偈頌二十四首·其一
作者：釋智愚
朝代：宋

約束萬象，聳動人天。
風雲會合，來自日邊，縱饒海口亦難宣。
偈頌二十四首·其一〇
作者：釋智愚
朝代：宋

時遷物換，革故鼎新。
土膏未動，商量打春。
太公有意垂釣，夫子無心獲麟。
偈頌二十四首·其一七
作者：釋智愚
朝代：宋

奸峭互陳，對面千里。
有人寄僧過夏，南山大開東閤，彼此出家兒。
偈頌二十四首·其一三
作者：釋智愚
朝代：宋

外闔不閉，跨天下而無蘄。
會得許你，陞其堂入其室。
偈頌二十四首·其一九
作者：釋智愚
朝代：宋

釋迦掩室於摩竭，因甚坐在者裏。
炷拜勤渠，齊之以禮。
偈頌二十四首·其一五
作者：釋智愚
朝代：宋

烟慘淡，石玲瓏。
面面廝覷，千峯萬峯，一團和氣在其中。
偈頌二十四首·其一八
作者：釋智愚
朝代：宋

此山無路，及門者誰。
會得擺手同歸，不然隨我來。
偈頌二十四首·其一六
作者：釋智愚
朝代：宋

春入湖山，先放花明。
御苑人歸上國，南山鶴唳青松。
壯皇都人傑地靈，窺紫府洞天風月。
透聲透色，絕類離倫。
不妨垂手入廛，畢竟難逃至化。
且望闕酬恩，如何祝賛。
版圖遠奏堯天闊，萬物呈祥樂聖情。
偈頌二十四首·其一四
作者：釋智愚
朝代：宋

世尊三昧，金口玉音，親付囑紫泥芝檢。
九重城裏鳳銜來，再霑雨露之恩，光闡法門之盛。
聲前妙證，聳動羣心。
偈頌二十四首·其七
作者：釋智愚
朝代：宋

朕聞上古，其風朴略。
王言如絲，誰敢不聽。
忽有人問鄮山，只向他道，風門海口，當風抵浪，也須是箇人始得。
偈頌二十四首·其二
作者：釋智愚
朝代：宋

同門出入，未嘗謾你。
諸人苟或粉飾太過，山僧只得掩耳。
偈頌二十四首·其二〇
作者：釋智愚
朝代：宋

虎頭燕頷，鳥嘴魚顋。
盡向者裏納款，且道者裏是甚麽所在。
偈頌二十四首·其二一
作者：釋智愚
朝代：宋

有意退欄，無心耕牧。
九重降勑，如萬國春回。
一道恩光，似千日並照。
法門騰煥，巖壑生秋。
偈頌二十四首·其二三
作者：釋智愚
朝代：宋

出山而見，入戶而知。
雞棲鳳巢，隣壁之輝，何必區區點綴伊。
偈頌二十四首·其二二
作者：釋智愚
朝代：宋

日出而作，日入而息。
熈熈然如登春臺，且道承誰恩力。
偈頌二十四首·其二四
作者：釋智愚
朝代：宋

勤儉起家，叢林麟鳳。
入門一見，和氣可掬，知心不在頻叮囑。
偈頌二十四首·其五
作者：釋智愚
朝代：宋

人間無，天上有，往往無人脫窠臼。
四海娟娟洗玉魂，九野茫茫白兔走。
寒山子，不關口，也落馬駒羣隊後。
偈頌二十四首·其八
作者：釋智愚
朝代：宋

鏡容鷹爪，面目可憎。
掉發南嶽，下山教化。
從臾檮林，對御講經。
不守疆界，干犯清平。
滅得中峯正法眼，破沙盆子話方行。
偈頌二十四首·其四
作者：釋智愚
朝代：宋

虎憎雞嘴，聞者畏之。
後人衡鑑不高，喚作二俱弄險。
偈頌十七首·其一七
作者：釋智愚
朝代：宋

秤鎚捻得汁出，石人喝得汗流。
臨機應變，隨分知羞，乘時推上五峯頭。
偈頌十七首·其一六
作者：釋智愚
朝代：宋

二月十五入寂，四月八日復生。
虛空開笑口，大地絕人行。
偈頌十七首·其一四
作者：釋智愚
朝代：宋

晷運推移，日南長至。
東海鯉魚，鼓腮振鬣。
南山鼈鼻，伸眉吐氣。
唯有趙州老兒沒意智，拖箇破席日裏睡。
浄慈路見不平，道箇蘇盧悉利。
恐者老子背地裡討人便宜。
偈頌十七首·其七
作者：釋智愚
朝代：宋

朝朝相似，日日一般。
見成受用，千難萬難。
因思臨濟掌黄檗，何似華亭把釣竿。
偈頌十七首·其四
作者：釋智愚
朝代：宋

金錍刮膜，自病難醫。
利劍揮空，逃蹤莫及。
何似橫拈麈尾，抑挫來機。
殺活雖殊，對揚有準，什麽人得此三味。
一二三，三二一。
偈頌十三首·其一〇
作者：釋智愚
朝代：宋

我本無心有所希求，今此寶藏自然而至。
二林小衆，枯枯燥燥，鶴望多時。
珊瑚枕，明月珠，從便採取，只是不得觸諱。
偈頌十三首·其一二
作者：釋智愚
朝代：宋

十萬里水雲蹤跡，七百年西竺陳人。
眼睛烏律卒，面子黑鱗皴。
傳衣付法，惹起埃塵。
如今紅紫亂朱紛然而出，豈止乎少林五葉一花之春。
斯臨遠諱，薦此溪蘋，萬古千秋累子孫。
偈頌十三首·其三
作者：釋智愚
朝代：宋

水中鹽味，色裏膠青。
祖師只認得箇相似底，何異楚人以鷄爲鳳。
我者裏任你三頭六臂，盡其來機，也無你湊泊處。
慣將三尺喙，駡倒五湖僧。
偈頌十三首·其四
作者：釋智愚
朝代：宋

傷弓之鳥，見曲木而高飛。
有人見得雲門，善爲我辭。
僧字止中
作者：釋智愚
朝代：宋

鍊實而食，擇木而棲。
靈靈自晦，物物難齊。
秋歛巢虛睡穩，夢破月印清溪。
光禪者請贊
作者：釋智愚
朝代：宋

初而欣，久而厭。
明月夜光，多逢按劍。
但信得及，自有靈驗。
南明不庵悟和尚贊
作者：釋智愚
朝代：宋

飛來峯下，打失護身符子。
南明山中，駡詈三平祖師。
闡提薄福，俗眼難窺。
夫是之謂不庵老古錐。
圓悟勤禪師贊
作者：釋智愚
朝代：宋

尸碧岩，謗乳竇，擊高庵，據甌阜，此皆人所議論不到。
說甚麽減竈法無文印，盡情約下置而勿論。
或曰毀譽不在乎兩端之間，䖃苴翁別有長處。
大慧禪師贊
作者：釋智愚
朝代：宋

前無釋迦，後無達磨。
駡雨駡風，祇要做大。
黑漆竹篦胡打亂打，是佛是魔劈面便唾，因茲天降其咎。
衡陽梅陽，十七年吞饑忍餓。
將謂萬里生還知非，元來一星子不曾改過。
者般瞎禿得人憎，天上人間無兩箇。
咄。
妙源首座請贊
作者：釋智愚
朝代：宋

道不可傳，貌不可繪。
冷坐深雲，虎視百怪。
源遠流長滅正宗，不比瞎馿趁大隊。
寒山作吟身勢贊
作者：釋智愚
朝代：宋

一句子，有也未。
蹙斷眉頭，做盡手勢。
靠倒維摩記得無，至今一默喧天地。
寒山拾得贊·其二
作者：釋智愚
朝代：宋

帚柄不忘，寸心未息。
冷眼看人，多少荆棘。
咄哉遺棄小兒，豐干草裏拾得。
寒山背身立贊
作者：釋智愚
朝代：宋

駡豐干，是者漢。
竹筒盛菜柦，指出教人見。
其實只要知機，不欲彰頭露面。
寒拾問訊贊
作者：釋智愚
朝代：宋

金銀窟裏出來，彼此囊無一鏹。
鬭貧不鬭富，做盡窮伎倆。
大蟲來也，急須合掌。
寶嚴崇辯訥法師畫像贊
作者：釋智愚
朝代：宋

身槁如柴，眼明如電。
衡鑑台嶺，品藻山外之宗。
揮呵悟門，不墮文字之相。
以訥爲辯，以戒爲礙。
橫拈麈尾雨花傾，萬象森羅俱鼎沸。
寶林遠和尚遊山像師孫侍行贊
作者：釋智愚
朝代：宋

德臘俱高，孫枝益茂。
以勤儉苦節中興隸業，以老氣餘韻平視諸方。
眉稜垂雪，杖竹凝霜。
步趨有人兮清風可繼，澹常古道兮劫外徜徉。
對月了經贊
作者：釋智愚
朝代：宋

欲要了，無可了。
山頭月，圓又缺。
只好罷休看，夜深風露寒。
徑山西寮衆老郎請贊
作者：釋智愚
朝代：宋

霜嚴氣烈，山空月明。
涵養有得，剗削不平。
拈起則佛祖不識，放下也草木爭榮。
捱到凌霄八十四，誰知名重九重城。
慶遠俊長老請贊
作者：釋智愚
朝代：宋

老不死，心未灰。
觸著惡發，青天怒雷。
引得虎頭燕頷，競起叢林禍胎。
點著便領，何其俊哉。
應庵和尚贊
作者：釋智愚
朝代：宋

奮劈胸拳，撈摸虛空骨髓。
開活入眼，瞎却自己頂門。
從茲海湧峯危，是謂東山正續。
拾得指空笑贊
作者：釋智愚
朝代：宋

木屐竹帚，粘脚綴手。
古佛家風，泥豬疥狗。
指天大笑一聲，驚得虛空倒走。
揖讓圖
作者：釋智愚
朝代：宋

行必有師，進之以禮。
昭昭君子心，對面風波起。
文宗問終南山蛤蜊瑞相圖贊
作者：釋智愚
朝代：宋

攧不開，撲不破。
人言大士應身，我也疑他真箇。
終南山，相應和。
喜動龍顔，百僚俱賀，誰知別有彌天過。
新建浄慈天錫莊請贊
作者：釋智愚
朝代：宋

不期而會，不約而同。
晴光爍爍，和氣融融。
際遇兩朝聖主，中興徽廟禪叢。
良田天錫平如砥，坐對靈苗歲歲豐。
日本紹明知客請贊
作者：釋智愚
朝代：宋

紹既明白，語不失宗。
手頭簸弄，金圈栗蓬。
大唐國裡無人會，又却乘流過海東。
智者大師贊
作者：釋智愚
朝代：宋

太虛無雲，清鏡無痕。
如意舉手，花雨繽紛。
契南嶽不傳之旨，見靈山未散之人。
妙圓體極，即相非真。
朝陽毳衲贊
作者：釋智愚
朝代：宋

鍼無肉，補不足。
傍晨曦，倚岩谷。
怕見黄葉飛，未風先皺眉。
本立藏主請贊
作者：釋智愚
朝代：宋

春山萬疊，秋水一痕。
凜然風彩，何處求真。
大方出沒兮全生全殺，叢林悱悱兮獨角一麟。
泉大道浴湫圖贊
作者：釋智愚
朝代：宋

拚身躍入深淵，等閑握起龍首。
腥風怒雷，烏飛兔走，驚得慈明幾掣肘。
乞兒伎倆不多，千古膾炙人口，好將白棒劈脊摟。
法雲首座請贊
作者：釋智愚
朝代：宋

咿嗚咿，那得知。
寒酸看不上眼，手面移東換西。
拱良工手，破衲僧疑。
行到水窮處，坐看雲起時。
無則都寺玉几寫予夢影自散席後言音不相接者十二年今上徑山請贊筆老墨澀勉而書之
作者：釋智愚
朝代：宋

敬而遠，親而疎。
明鑑靈腑，善定鎖銖。
凌霄高而衆峰拱，海嶠聳而蟾影孤。
子歸就父，吾不識渠。
無準和尚禪者請贊仍侍立贊
作者：釋智愚
朝代：宋

移圓就方則辛，抑方爲圓則苦。
枘鑿不相入，是無準門戶。
五峯峨峨兮等觀，萬象撥撥兮誰覩。
霜降水落，子歸就父。
無隠侍者請贊
作者：釋智愚
朝代：宋

斗斗㖃㖃，雷驅電馳。
垂手未遊象外，虛空突出毫釐。
目前難遏密，冷落有誰知。
父攘羊，子證之，從教萬古黑風吹。
玄沙和尚贊
作者：釋智愚
朝代：宋

不出飛猿，皮下有血。
釣魚放生，死中得活。
譏雪峯用力太過，笑靈雲根底未徹。
只知意在鈎頭，不覺眼中著屑。
阿呵呵，誰辨別。
萬頃烟波，一鈎新月。
玉泉普明法師贊
作者：釋智愚
朝代：宋

金石絲竹難以類乎聲，碧雲清風難以同其調。
玉光幽潔，花信融通。
妙在有無外，豈墮空假中。
張生伏筆，何處形容。
此是適庵老子之常準，肯與能詩能畫者同。
藉藉流芳靈苑寺，眇然千古仰高蹤。
石窗和尚贊
作者：釋智愚
朝代：宋

秋鷺翹松，寒蟾卧水。
芝峯老骨雖不在明白裡，離婁師曠覓無蹤，千古萬古祇者是。
磻溪禪子請贊
作者：釋智愚
朝代：宋

怒氣噀人，殊不可犯。
雖有蓋膽毛，且無驗人眼。
是亦剗，非亦剗。
咬定牙關，一生擔板。
禮寶峰馬大師塔
作者：釋智愚
朝代：宋

舌貫鼻端，牛行虎視。
祇者形模，轉增聾戾。
萬丈寒潭兮泐水無波，千仞寶山兮浮圖鎖翠，八十四人兮猶居學地。
維摩示疾圖贊
作者：釋智愚
朝代：宋

一生口嘴嘮嘈，偏要攙行奪市。
詐病毗耶離城，引得許多閑神野鬼稽首浄名。
咄，我不識你。
船子和尚贊
作者：釋智愚
朝代：宋

烟水寒，扁舟小，華亭江上相尋討。
負命底劈口一橈，點頭處狼藉不少。
父子怯相酬，誰道翻身早。
出黄蘆，入紅蓼。
收拾絲綸，江天未曉。
蓬萊宣長老請贊
作者：釋智愚
朝代：宋

啐啄之機，臨崖一拶。
虎嘯龍吟，二九十八。
宣禪自是惡冤家，學伊豈止頂門瞎。
藥山和尚贊
作者：釋智愚
朝代：宋

以梵夾，對凈瓶。
一字不掛眼，常轉如是經。
虎丘隆和尚贊
作者：釋智愚
朝代：宋

柔弱丰神，骨器剛大。
小喜多嗔，貴買賤賣。
形影師資二十年，所以圓悟目之爲睡虎者也。
西歸贊
作者：釋智愚
朝代：宋

壁觀九年，葫蘆按水。
無計脫身，强分皮髓。
隻履恓恓何處歸，月明後夜思熊耳。
覺範和尚塔在同安
作者：釋智愚
朝代：宋

說文字禪籠絡虛空，駡古塔主不明要旨。
褒貶抑揚，流行坎止。
棲鳳喦高插杳冥，落花啼鳥誰相委。
貧女呪水過海贊
作者：釋智愚
朝代：宋

柳枝活，盂水靈。
一呪毒發，百川俱鳴。
善財隔海覓不得，無數遠山堆亂青。
趙王訪趙州州不下禪牀圖贊
作者：釋智愚
朝代：宋

堅不剛，柔不弱。
七百甲子老翁，偏要用此一著。
列土王來不下牀，高風千古爲標格。
運庵先師贊
作者：釋智愚
朝代：宋

行脚祇參松源，早是信卜賣屋。
更說東山正傳，大似老馬嚼粟。
近人情，無面目，引得兒孫阿轆轆。
報恩盡力讚揚，也是鷺股割肉。
金書大士心經爲圓相大悲呪身衣贊
作者：釋智愚
朝代：宋

以波羅蜜多圓其相，以喝囉怛那蒙其身。
呪呾從此發，還著於本人。
不解圓通二十五，吉祥靈草暗藏春。
雪竇顯禪師贊
作者：釋智愚
朝代：宋

凝而不結，混而常清。
挺然嶽立，卒乎砥平。
擬師之道兮虛空釘橛，美師之德兮色重裏膠青。
妙高萬疊兮春歸錦鏡，翠螺一抹兮霜後洞庭。
在彼在此兮初無朕跡，或舒或卷兮水赴滄溟，遐想高躅兮實我法城。
雲門大師贊
作者：釋智愚
朝代：宋

掉發睦州，脫賺靈樹。
赤體露金風，清波無透路。
阿師脚跛不能行，休對乾峯南嶽去。
靈隠石鼓夷和尚贊
作者：釋智愚
朝代：宋

面目嚴冷，狠氣如雲。
攛掇翁木大，顛倒上樹。
品藻果駡天，見地不親。
咬牙嚙齒，走石飛塵，鷲峰別有劫壺春。
面壁贊
作者：釋智愚
朝代：宋

嵌枯石老，黶瘦衣荒。
死水垂釣，陸地乘航。
當初好采見梁王。
韓愈見大顛圖贊
作者：釋智愚
朝代：宋

氈拍板，無孔笛。
省要乞一言，虛空轟霹靂。
臨機不解，轉身又却。
隨他聲色非聲色，洞庭湖外千峯碧。
須菩提贊
作者：釋智愚
朝代：宋

持貝葉，倚瘦藜。
解空未盡，說是說非。
無端引惹憍尸。
頌古一百首·其三四
作者：釋智愚
朝代：宋

擔板漢，沒拘束。
餓死首陽山，誓不食周粟。
頌古一百首·其九五
作者：釋智愚
朝代：宋

野犴鳴，獅子吼。
喪盡生涯，不容開口。
頌古一百首·其二
作者：釋智愚
朝代：宋

有三尺劍可以謁趙國，無千里眼難以見懸絲。
巍巍堂堂，三界大師。
頌古一百首·其八
作者：釋智愚
朝代：宋

石潤非玉，水麗非金。
大禹决而西泝，卞和泣而陸沈。
美兮渺兮，錯古礱今。
頌古一百首·其四四
作者：釋智愚
朝代：宋

不設陷穽，不揮雪刃。
一箭穿楊，神目不瞬。
翻思昔日李將軍，射虎之機猶是鈍。
黄檗禮佛掌宣宗圖贊
作者：釋智愚
朝代：宋

七赤之軀，額有圓珠。
問著便掌，膽大心粗。
不是大中天子，幾乎喚馬作馿。
大家水底按葫蘆。
龐居士大家團欒共說無生話圖贊
作者：釋智愚
朝代：宋

窮廝煎，餓廝吵。
父子不同途，大家相脫卯。
萬頃湘江洗不清，無生曲調何時了。
龐居士闔家都去圖贊
作者：釋智愚
朝代：宋

神出鬼沒，接響承虛。
這一火絡，邪法難扶。
互將魚目作明珠，笑倒西天碧眼胡。
偈頌一百六十九首·其一〇〇
作者：釋智朋
朝代：宋

迦葉三昧，阿難不知。
聞名見面，劍去久矣。
拽杷拖犂較後先，楊岐鼻孔沒半邊。
偈頌一百六十九首·其一〇七
作者：釋智朋
朝代：宋

看樓打樓，東湧西沒。
入水入泥，穿皮透骨，十字街頭石敢當。
忽會轉身句，便笑遼天鶻，達磨大師眼睛突。
偈頌一百六十九首·其一〇三
作者：釋智朋
朝代：宋

田庫兒，甚奇怪。
一下鋤頭，打破土塊。
盡大地老和尚，髑髏粉碎，坐一走七，圓融內外。
青松下，明窗內，玉殿瓊樓未爲最。
分毫定斤兩。
涓滴見滄海，拄杖子話在。
偈頌一百六十九首·其一〇九
作者：釋智朋
朝代：宋

爰從耳門，圓照三昧。
緣心自在，東倒西攂。
異中現同，小中現大。
只如不涉眼色耳聲，甚處與他相見，婺機羅，川紙會。
偈頌一百六十九首·其一〇二
作者：釋智朋
朝代：宋

天地發祥，聖人誕降。
恩霑四海，德被萬邦。
林下道人，坐則禪板蒲團，用則拄杖拂子，無非仰答聖恩。
今日讚祝一句，又作麽生，此心心外更無心。
偈頌一百六十九首·其一〇八
作者：釋智朋
朝代：宋

無用之用，其用甚大。
無功之功，其功甚博。
自然如龍得水，似虎靠山，壺中春色異人間。
偈頌一百六十九首·其一〇六
作者：釋智朋
朝代：宋

真靈無功，功超造化。
真聖無相，相包虛空。
從權攝化，正按旁提。
風行草偃，玉轉珠回。
使人人向這裏飽食味法味，慚愧。
偈頌一百六十九首·其一一一
作者：釋智朋
朝代：宋

毗藍園裏，活中覓死不可得。
雙林樹下，死中覓活不可得。
腦後一錐，是活是死。
偈頌一百六十九首·其一一三
作者：釋智朋
朝代：宋

放下身心，仁義禮智。
黄面瞿曇，撈天摸地。
四月十五，喚作結制，東行不見西行利。
偈頌一百六十九首·其一一九
作者：釋智朋
朝代：宋

倒卓須彌，揭翻大海。
魚龍變化，禽鳥懽呼。
且放佛祖出頭。
偈頌一百六十九首·其一一二
作者：釋智朋
朝代：宋

南州北州，萬緒千頭。
釣絲絞水，紙撚無油。
鶴神飛上天，土宿騎黄牛。
大海有十件奇特事，未曾說著。
海底蓬塵起，千江水逆流。
維摩丈室，有三萬二千獅子座，收。
偈頌一百六十九首·其一一六
作者：釋智朋
朝代：宋

孤峰頂上無出身路，十字街頭亦無向背。
臨濟老瞎禿，明州憨布袋。
正令不行，東倒西攂。
偈頌一百六十九首·其一三
作者：釋智朋
朝代：宋

全身坐在正覺山中，要行便行要用便用。
明星現處路頭通，十倍慈悲成脫空。
偈頌一百六十九首·其一三〇
作者：釋智朋
朝代：宋

散爲器者，乃道之漓。
適於變者，乃法之弊。
衲僧家，如何是事事無礙底句。
濟北老禿兵，明州憨布袋。
偈頌一百六十九首·其一三一
作者：釋智朋
朝代：宋

人天眼目，渥洼真産。
踏殺天下人，今古何曾間。
馬師不曾過去，衲僧自生隔遠。
不隔遠，蜀旱不旱，蜀有彭漢。
偈頌一百六十九首·其一三三
作者：釋智朋
朝代：宋

衲僧相見，或彼或此。
水出龍宮，雲生嶽塢。
壁立千仞放行，合水和泥把住。
仁義道中是第幾句，舉。
偈頌一百六十九首·其一三九
作者：釋智朋
朝代：宋

草舍家風，少富多貧。
牙根齧定，七縱八橫。
有爐無火燒殺人，有火無爐走殺人，說甚楊岐鬼眼睛。
偈頌一百六十九首·其一三二
作者：釋智朋
朝代：宋

依時及節，歲歲元正啟祚。
葭管灰飛，勾芒布令。
春牛頭黄，歲稔年康。
偈頌一百六十九首·其一三五
作者：釋智朋
朝代：宋

愛聖憎凡，蝸牛上壁。
凡聖情盡，獨鶴下田。
向外馳求，鄉關轉遠。
百尺竿頭進得一步，脚跟下正好一錐。
如是我聞，一時佛在。
偈頌一百六十九首·其一三八
作者：釋智朋
朝代：宋

護生殺生，遍界刀鎗。
柏山結也如常，解也如常。
如常恰似秋風至，無意凉人人自凉。
偈頌一百六十九首·其一三六
作者：釋智朋
朝代：宋

罷拈金錫，七尺軍前。
今春看又過，何日是歸年，辜負春山啼杜鵑。
樊將軍向補陀山上禮觀音大士，不知不覺，在五臺峨嵋見文殊普賢。
偈頌一百六十九首·其一二
作者：釋智朋
朝代：宋

楖𣗖木卷而曲，回天關轉地軸。
群陰時時剝盡，一陽日日來復。
爲甚羅漢山中冷門難向，不是苦心人不知。
偈頌一百六十九首·其一二一
作者：釋智朋
朝代：宋

齊進退，正紀綱。
提向上事，建光明幢。
偈頌一百六十九首·其一二三
作者：釋智朋
朝代：宋

立中就中，滲漏難盡。
不見一法，始是半提。
向上全提，諸佛諸祖。
明不出，標不起。
龍女獻珠，狼藉浄地。
偈頌一百六十九首·其一二二
作者：釋智朋
朝代：宋

大方無外，大圓無內。
是凡是聖，同此安居。
淈淈𣸩𣸩，瞞瞞盰盰，富不足而樂有餘，是馬何曾喚作馿。
偈頌一百六十九首·其一二五
作者：釋智朋
朝代：宋

三回四度，不曾入得徑山門。
萬恨千愁，今日落在弟子手。
只得歡喜忍受。
偈頌一百六十九首·其一二六
作者：釋智朋
朝代：宋

旃檀林，無雜樹。
拈出片片皆香，收來枝枝顯露。
門頭戶底一等打開時如何，喫茶去。
偈頌一百六十九首·其一二四
作者：釋智朋
朝代：宋

三處度夏，開拓封疆，眉毛在麽，抱贓叫屈。
柏山今夏，逢人不得錯舉。
偈頌一百六十九首·其一五
作者：釋智朋
朝代：宋

黄面老子性命，今日落在朋上座手裏。
扶起放倒，不爲差事。
偈頌一百六十九首·其一五〇
作者：釋智朋
朝代：宋

火就燥，水流濕。
問十答百，問一答十。
達磨是甚老臊胡，臨濟未是白拈賊。
今日爲汝一劃劃斷，且道既是冬瓜，爲什么夏裏喫。
偈頌一百六十九首·其一五一
作者：釋智朋
朝代：宋

秋氣澄清，秋空如鏡。
萬籟沉寂，明月一輪。
盡大地人徹曉競觀，不知昧却自己光明。
偈頌一百六十九首·其一五九
作者：釋智朋
朝代：宋

會則一似等閑，不會則千難萬難。
豈不見陶淵明採菊東籬下，悠然見南山。
到這裏轉身有路，不妨入廛垂手。
偈頌一百六十九首·其一五二
作者：釋智朋
朝代：宋

德山棒，臨濟喝，拗曲作直。
雲門餠，趙州茶，特地周遮。
威音那畔，毫髮不差，山中是處有黄花。
偈頌一百六十九首·其一五六
作者：釋智朋
朝代：宋

三脚馿，聖箭子。
放行則大地全收，收來則千差一舉。
握土成金，握金成土。
轉如是輪，不可量數。
偈頌一百六十九首·其一六
作者：釋智朋
朝代：宋

達磨西來，卦文不識。
胡卜亂卜，傳至今日。
佛日等是開箇鋪席，敢向朕兆未分已前。
端平元年正月一。
偈頌一百六十九首·其一六一
作者：釋智朋
朝代：宋

溪山雖異，雲月是同。
透脫聲色，任自西東。
十里西湖九里松。
偈頌一百六十九首·其一六三
作者：釋智朋
朝代：宋

言之者失其真，知之者反其愚。
有之者乖其性，無之者傷其軀。
俊鷹摩霄，豈重雲能礙。
六馬奔騰，豈朽索能繫。
如其不然，轉身吐氣。
久雨不晴，雲門道劄。
偈頌一百六十九首·其一六九
作者：釋智朋
朝代：宋

頭頂天，脚踏地。
開口喫飯，鼻孔出氣。
死盡活，活盡死。
百尺竿頭更進一步，未夢見衲僧巴鼻。
達磨迢迢西來，葱嶺迢迢歸去。
偈頌一百六十九首·其一六八
作者：釋智朋
朝代：宋

桃花水，榆莢雨。
一點忽來，千花競吐。
偈頌一百六十九首·其一六四
作者：釋智朋
朝代：宋

信脚行，信口道，缺齒老胡，不是達磨。
酸風刮地，泥團凍破，有什麽過。
偈頌一百六十九首·其一四〇
作者：釋智朋
朝代：宋

黄檗歸本位坐，陷虎機深。
保壽打推出僧，釣鰲力巨。
一舉三山連，未稱全提處。
把斷要津，輝騰今古。
偈頌一百六十九首·其一四一
作者：釋智朋
朝代：宋

人情濃厚道情微，道用人情世豈知。
鹽鹹醋酸，阿誰不知。
只要熟處放教生，生處放教熟。
道用人情日久，自然打成一片。
猶是蹲坐在浄地上，要得大方獨步，柏山與你草鞋。
偈頌一百六十九首·其一四三
作者：釋智朋
朝代：宋

雪山中，夜半子。
眼見星，醜惡露。
四十九年分疏不去，兒孫千古遭塗污，臘八年年是一度。
偈頌一百六十九首·其一四九
作者：釋智朋
朝代：宋

歸源性無二，方便有多門。
棒如雨點，喝似雷奔。
衲僧門下，無著這破草鞋處，經律論又向什麽科中收。
移高就下，有箇商量。
白晝長，松風凉。
偈頌一百六十九首·其一四二
作者：釋智朋
朝代：宋

七日來復，宮添一線。
衲僧分上作麽生，石笋抽條，冰河發焰。
柏山拄杖子，放一頭低，與你相見。
偈頌一百六十九首·其一四五
作者：釋智朋
朝代：宋

安居禁足，護生殺生。
無依倚處，百匝千層。
柏山手裏有烏藤。
偈頌一百六十九首·其一四六
作者：釋智朋
朝代：宋

不知月之大小，不管歲之餘閏。
黑牛卧死水，癩馬繫枯樁。
三年一閏，五年載閏。
衲僧須經得與麽時節過，方可成自己歲功。
偈頌一百六十九首·其一四四
作者：釋智朋
朝代：宋

一棒一喝，疾雷破山，一提一唱，崩空峭壁。
諸佛傍觀有分，諸祖拈掇不出。
只如入已還閉。
偈頌一百六十九首·其七
作者：釋智朋
朝代：宋

卒風暴雨，鼓蕩無前。
石裂崖崩，回避不及。
總教喪盡生涯，方見時清道泰。
功不浪施。
偈頌一百六十九首·其七〇
作者：釋智朋
朝代：宋

一冬晴暖，梅花盡開。
林下道人，折得一蓓兩蓓。
但見清香可愛，不知結調羹子未得，猶有雪在。
偈頌一百六十九首·其七一
作者：釋智朋
朝代：宋

寂然不動，感而遂通，癩馬繫枯樁。
寂而常動，不感而通，四方八面絕羅籠。
不下禪床，一喝耳聾，不妨游戲人事海中。
偈頌一百六十九首·其七三
作者：釋智朋
朝代：宋

是藥非藥，信手拈來。
殺人活人，風生八極。
任是文殊維摩，也少這一服不得。
偈頌一百六十九首·其七二
作者：釋智朋
朝代：宋

一切聲是佛聲，一切色是佛色。
三分光陰二早過，普天匝地逐春忙。
辜負春光，腸斷春光。
杏園啼百舌，誰醉在花傍。
偈頌一百六十九首·其七五
作者：釋智朋
朝代：宋

頭頂天，脚踏地。
聞鼓聲上來，減多少意氣。
他殺不如自殺，參他不如參己。
森羅萬像，是汝諸人知識。
森羅萬像，是汝諸人自己。
堪笑嵩山破竈墮，既是泥土合成，又要破也墮也。
偈頌一百六十九首·其七八
作者：釋智朋
朝代：宋

透脫言詮，鐵山橫卧。
截斷言詮，通塗荒草。
自小持齋今已老。
偈頌一百六十九首·其七六
作者：釋智朋
朝代：宋

金圈栗蓬，爐鞴鎔鎔。
吞得透得，鈍鐵頑銅，百丈徒誇三日聾。
偈頌一百六十九首·其三〇
作者：釋智朋
朝代：宋

暮春初，修禊事。
少長咸集，群賢畢至。
數樹松花，一溪流水。
知慚愧底足以暢敘幽情，無摸索底正好頓張意氣。
偈頌一百六十九首·其三七
作者：釋智朋
朝代：宋

一國之中，聖主最尊。
四民之中，君恩最重。
衲僧居四民之外，正當今日如何報恩。
萬年松頂拂雲高。
偈頌一百六十九首·其三九
作者：釋智朋
朝代：宋

天寒人，寒徹骨，迥無依倚。
拳到踢到當機，貴得崢嶸。
眼裏無筋，韓獹逐塊，皮下有血，杓卜虛聲。
偈頌一百六十九首·其三六
作者：釋智朋
朝代：宋

多言喪道，多歧亡羊。
渾無顆粒，別甑炊香。
驚起暮天沙上雁，海門斜去兩三行。
偈頌一百六十九首·其三四
作者：釋智朋
朝代：宋

得力句子，全身擔荷。
水長船高，泥多佛大。
西風鴈字新，東籬菊花老，四十九年談不到。
偈頌一百六十九首·其九
作者：釋智朋
朝代：宋

日卓午，夜半子。
千門萬戶俱開，一聲兩聲砧杵。
流沙浪闊，葱嶺無路，達磨何曾歸去。
偈頌一百六十九首·其九一
作者：釋智朋
朝代：宋

懸崖撒手，藉草眠雲，四方八面，移南作北。
佛祖不歷處，古今不到處，如何行履。
三九二十七，籬頭吹觱栗。
偈頌一百六十九首·其九九
作者：釋智朋
朝代：宋

木落千巖，秋空如洗。
向這裏轉得身去，可以移星換斗，轉位回機。
百尺竿頭，纖塵不立。
向這裏進得一步，殺活縱擒，縱橫自在。
須彌無頂，滄海無底。
偈頌一百六十九首·其九二
作者：釋智朋
朝代：宋

旃檀林，獅子窟。
蹲坐不得處，正好翻身，片片煙消時，方堪拈出。
不是心，不是佛，明眼衲僧莫輕忽。
偈頌一百六十九首·其九六
作者：釋智朋
朝代：宋

自古及今，燈燈相續。
匝地普天，燈燈無間。
助發實相義，今朝正月半。
偈頌一百六十九首·其九四
作者：釋智朋
朝代：宋

歲之元，月之元，日之元。
元正啟祚，萬彙發生。
達磨西來，直指人心，見性成佛。
一花開五葉，結果自然成。
兩段不同，收歸上科。
偈頌一百六十九首·其二
作者：釋智朋
朝代：宋

佛身無爲，不墮諸數。
土塊泥團，燈籠露柱。
鳳棲不在梧桐樹。
偈頌一百六十九首·其二〇
作者：釋智朋
朝代：宋

一葉落，天下秋。
回避不及底眼睛突出，窺覷無門底南州北州。
有來由處沒來由。
偈頌一百六十九首·其二一
作者：釋智朋
朝代：宋

冬不寒，臘後看。
酸風刮地，凍破泥團。
毗盧樓閣前，少林深雪裏，誰知猶隔萬重關。
偈頌一百六十九首·其二三
作者：釋智朋
朝代：宋

提折脚鐺，各出隻手。
釋迦不先，彌勒不後。
妙用臨機，如盤珠走。
鼓腹笑復歌，面南看北斗。
偈頌一百六十九首·其二九
作者：釋智朋
朝代：宋

諸佛出世，標拍荒郊，達磨西來，塚添新土。
保福今日，向拜掃無門處打開一路，冬至寒食一百五。
偈頌一百六十九首·其二二
作者：釋智朋
朝代：宋

滯貨無價，爛錢無索。
咬定牙關，將錯就錯。
天將以夫子爲木鐸。
偈頌一百六十九首·其二五
作者：釋智朋
朝代：宋

坐底坐殺，立底立殺。
不知誰是赤鬚胡，轉身句子活鱍鱍。
偈頌一百六十九首·其二八
作者：釋智朋
朝代：宋

黄檗棒頭，馬祖喝下。
家家春風二三月，處處綠楊堪繫馬。
偈頌一百六十九首·其五
作者：釋智朋
朝代：宋

事同一家，萬別千差。
雲門餬餠，趙州喫茶。
何似南山鱉鼻蛇。
偈頌一百六十九首·其五七
作者：釋智朋
朝代：宋

悲願海，四生海。
出沒卷舒，圓融自在。
善慧大士來也，石火電光，且過一邊。
擬欲擡眸，龍華會裏。
偈頌一百六十九首·其五三
作者：釋智朋
朝代：宋

雪竇與麽說話，要瞞諸人則易，埋沒諸人則難。
出門見山水，入門見佛殿。
偈頌一百六十九首·其五九
作者：釋智朋
朝代：宋

天得中，星辰羅。
地得中，陰陽和。
衲僧得中，罷却干戈。
隨寒逐暑，徒自波波。
一夏九十日，今日是中夏，諸人未舉先和。
因甚問著如何是汝心，却又不會，拄杖子到此，也不得無過。
是汝諸人，還知痛癢麽。
偈頌一百六十九首·其五二
作者：釋智朋
朝代：宋

七佛前引，維摩後隨。
但知逐隊隨邪，脚跟何曾點地。
偈頌一百六十九首·其五五
作者：釋智朋
朝代：宋

一不得向，二不得討，廊下閑行，堂中打坐。
眼裏耳裏，觀世音，胡達磨，過。
偈頌一百六十九首·其五八
作者：釋智朋
朝代：宋

半夜三更，天昏地黑。
赤肉團邊，捉得箇賊。
正好朝打三千，暮打八百。
偈頌一百六十九首·其五六
作者：釋智朋
朝代：宋

握驪頷明珠，秉金剛寶劍，日日禁足安居，箇箇心空及第，猶是衲僧尋常行履。
雙林乍入院來，不敢背俗違時，下座且與諸人普同作禮。
偈頌一百六十九首·其五四
作者：釋智朋
朝代：宋

武帝高懸聖鑑，要見緇素分明。
大士覿面當機，且非索鹽奉馬。
檢點將來，只知賣貴，不知賣賤，可惜武帝當時放過，隨後好與一拶。
非僧非道非俗，管取口乾舌大。
偈頌一百六十九首·其八
作者：釋智朋
朝代：宋

秋雨凄凄，秋雲黯黯。
修成八萬四千斧，不比尋常三五圓。
偈頌一百六十九首·其八一
作者：釋智朋
朝代：宋

九日無白醪，飽餐黄栗糕。
孤峰絕頂，兩眼彌高。
不覺不知，忽然帽落。
秋風惡，秋風惡。
偈頌一百六十九首·其八七
作者：釋智朋
朝代：宋

前峨嵋峰，後碧玉盤。
一字字，一句句，且非草本相瞞。
偈頌一百六十九首·其八三
作者：釋智朋
朝代：宋

入無窮，出無盡。
把定要津，頭正尾正。